Köçəryanın ya da Paşinyanın cüzi nisbi qələbəsi Ermənistana nə verəcək? - Sabitlik, yoxsa xaos... - Pia.az\nSeçkilərdən sonrakı Ermənistan necə görünür?..\nPolitoloq: “Ermənistanda 20 iyun seçkiləri çox gərgin keçəcək. Ermənistanın bölgələrində müxtəlif silahlı qruplaşmalara əmrlərin verildiyinin indidən şahidiyik”.\n“Ermənistanda seçki prosesində hər hansı problemlər yaşanarsa, bu zaman ABŞ və Rusiyanın seçkilərə müdaxiləsinin şahidi ola bilərik. Mən bunu istisna etmirəm”.\nBu sözləri politoloq Zaur Məmmədov Ermənistanın indiki və seçkidən sonrakı vəziyyətini PİA.az-a şərh edərkən qeyd edib.\nErkən parlament seçkiləri Ermənistanda siyasi vəziyyəti daha da gərginləşdirib. Erməni siyasi qüvvələri faktiki olaraq bir-birlərinə qarşı müharibə elan ediblər. Əsas mübarizə isə hal-hazırda baş naziri olan Nikol Paşinyan və ikinci prezidenti Ermənistanın Robert Köçəryan arasında gedir. Paşinyanın seçki öncə Qərb ölkələrinə səfəri isə görünür ki, Rusiyanı qıcıqlandırıb. Bu səfərdən sonra Paşinyana qarşı ittihamlar artdı və onun reytinqinin aşağı düşməsi barədə xəbərlər artdı. Bu xəbərlərin obyektiv vəziyyəti necə əks etdirməsi barədə isə mübahisələr mövcuddur. .\nHazırda Rusiya Ermənistandakı seçki prosesində namizədlər arasında Robert Köçəryanna dəstək verdiyini gizlətmir. Bu fonda Qərb də Paşinyana dəstəyini artırır. Hər iki tərəf isə seçkidən sonra qarşı tərəfdən intiqam alacaqlarını açıq şəkildə dilə gətirir.\nSeçkilərdə ya Paşinyan seçicilərin 50%-dən artıq səsini alaraq təkbaşına hökümət qurmalı, ya da müxalifətə keçməlidir. Çünki artıq demək olar ki, seçkidə iştirak edən bütün siyasi partiyalar Paşinyanla koalisiya qurmayacaqlarını bəyan ediblər və Paşinyanın təkbaşına hökümət qurmaq imkanı olmayacağı şəraitdə isə onun əsas rəqibi Köçəryanın koalisiya hökümətinə rəhbərlik etməsi ehtimalı da çox böyükdür.\nQeyd edək ki, Ermənistanda keçiriləcək seçkilərə bir həftədən az vaxt qalıb və iyunun 20-dən sonra Ermənistanda nələrin baş verəcəyi bütün dünyada maraqla gözlənilir.\nSeçkilərdən sonrakı Ermənistanı necə görmək olar? Robert Köçəryanın ya da Paşinyanın cüzi nisbi qələbəsi Ermənistana sabitlik gətirmək üçün yetərli ola biləcəkmi, yoxsa seçkidən sonra siyasi qarşıdurma və xaos Ermənistanda daha da artacaq?\nSeçki sonrası Ermənistanı PİA.az-ın əməkdaşı Bakı Politoloqlar Klubunun sədri Zaur Məmmədov ilə müzakirə edib.\nZaur Məmmədov: “Seçkidən sonrakı Ermənistan indikindən daha qarmaşıq, qaranlıq və qorxunc görünür”.\nƏgər Ermənistanda seçkilərdə hər hansı problemlər yaşanarsa, bu zaman ABŞ-ın və Rusiyanın seçkilərə müdaxiləsinin şahidi ola biləcəyimizi düşünən politoloq PİA.az-a bildirib ki, indiki halda Ermənistanda xarici ölkələrin seçkiyə müdaxiləsi hizz olunmur, ya da çox az hiss olunur:\n“Biz Ermənistanda seçki prossesinə xarici təsirlərin hal-hazırda məhdud olduğunu qeyd etməliyik. O mənada ki, indi mübarizə açıq şəkildə erməni xalqının işində Köçəryan, Paşinyan və başqa namizədlər arasında gedir. Məhz Paşinyan və Köçəryanın bu günkü çıxışlarının nəticəsi olaraq biz onların davranışlarının haraya qədər uzana biləcəyinə şahidlik edəcəyik. Yəni Paşinyan və Köçəryan nəyin bahasına olursa-olsun hakimiyyəti ələ almağa çalışacaq. Hələ ki, Ermənistanda xarici ölkələrin seçkiyə müdaxiləsi hiss olunmur, ya da çox az hiss olunur. Lakin Ermənistanda seçki prosesində hər hansı problemlər yaşanarsa, bu zaman ABŞ və Rusiyanın seçkilərə müdaxiləsinin şahidi ola bilərik. Mən bunu istisna etmirəm.\nBu günlərdə biz Paşinyan və Köçəryanın bir-birinə qarşı ittihamlarının və kompramatlarının üzə çıxacağını görəcəyik. Paşinyan daha da irəli gedərək Köçəryanın cəmiyyətdən gizlədilən bir çox sirlərini açmağa düşünür. O bununla seçicilər arasında öz reytinqin daha da artmasını istəyir. Son bir ayda Paşinyanın reytinqinə kifayət qədər zərbə vurulmuşdu. Bunu ortadan qaldırmaq üçün də Paşinyanın belə addım atmasına kifayət qədər ehtiyac var.\nZaur Məmmədov: “Ermənistanın bölgələrində müxtəlif silahlı qruplaşmaların olduğunu bu silahlıları əmr gözlədiyini, istənilər hər an seçki prossesinə müdaxilə edə biləcəkləri ilə bağlı məlumatlar dolaşır”.\nÜmumilikdə isə Ermənistanda 20 iyun seçkiləri çox gərgin keçəcək. Ermənistanın bölgələrində müxtəlif silahlı qruplaşmaların olduğunu bu silahlıları əmr gözlədiyini, istənilər hər an seçki prossesinə müdaxilə edə biləcəkləri ilə bağlı məlumatlar dolaşır. Bu barədə Ermənistanın müxtəlif rayonlarında məlumatlar dolaşır. Bütün bunlar Ermənistanda hakimiyyətin tam olaraq bölgələrə və mərkəzi İrəvana təsir imkanlarının məhdud olması ilə əlaqələndirmək olar.\nMüharibədə məğlub olan bir xalq bu gün mənəvi böhran yaşayır. Onlar başa düşməlidirlər ki, bu mənəvi böhran onların məhvlərinə qədər gətirib çıxar bilər. Buna görə də Ermənistan cəmiyyəti öz davranışlarında ehtiyatlı olmalıdırlar. Son zamanlar Köçəryanın çox populist çıxışlar edir və hər fürsətdə qeyd edir ki, Ermənistan xalqının bir nömrəli düşməni Nikol Paşinyandır. Paşinyan isə iddia edir ki, Köçəryan 30 il yaşı olan Ermənistan dövlətçiliyini 2021-ci ildə məhvə sürükləmək istəyir. Eyni iddianı da Köçəryan və tərəfdarları səsləndirirlər.\nBu iki qütbün bir-birlərinə güzəştə getməsi isə imkansız görünür. Ona görə də deyə bilərəm ki, seçkidən sonrakı Ermənistan indikindən daha qarmaşıq, qaranlıq və qorxunc görünür. Belə davam edərsə, mən Ermənistan dövlətinin gələcəyini görmürəm.”.\nEtiket: Ermənistanda seçki


Seki seherinde 4 otaqli bina evi satilir - elanlar Bakida alqi satqi - Tezbazar.az\nElan kodu: 818651\nŞəki şəhər yeni tikilən İcra Hakimiyyətinin yanında ,Bayraq meydanı və Heydər Əliyev mərkəzinin yanında 2 mərtəbəli bin anın 2-ci mərtəbəsində 4 otaqlı gözəl təmirli və şəraitli ev satılır.\nDaima suyu,işığı,qazı,Telefonu,interneti,evin qa bağında bağı,4 tonluq su kəni var. Evin kupçası sənədləri qa ydasındadır. Bazara 4 dəqiqəlik yolu var.26 nömrəli maşurut xətti işləyir. Çox gözəl havası var və çox gözəl mənzərəli yerdə yerləşir. Qonşularıda çox yaxşıdır. Bir sözlə sakit və təbiəti çox gözəl yerdir.\nXaiş edirəm ciddi şəxslər zəng e tsin. Vatsapp var. 070 560-70-50\nIstəyən şəxslərə əşyaları ilədə əlavə olaraq razılaşmaq olar


Azərbaycan Konqreslər Bürosu təqdim edir\nMədəniyyət və Turizm Nazirliyinin nəzdində ölkəmizdə işgüzar turizmin inkişafı üzrə strategiyanın həyata keçirilməsi məqsədilə yaradılan Azərbaycan Konqreslər Bürosu "Azərbaycan görüşlər bələdçisi" jurnalının (Azerbaijan Meeting Planner's Guide) yeni nəşrini təqdim edib.\nBeş yüz nüsxədə çap olunan jurnalda Azərbaycan Konqreslər Bürosunun ölkəni beynəlxalq səviyyəli görüşlər məkanı kimi təbliğ etmək üzrə fəaliyyətini dəstəkləyən və bu amal ilə qurumun sıralarına qoşulan bütün üzvləri haqqında məlumat yer alıb.\nBüronun 14 ilkin və 8 yeni üzvü quruma üzvlük şərtlərinə uyğun olaraq 3 kateqoriyada verilib. “Qızıl” statuslu üzvlər - “Qafqaz Baku City Hotel & Residences” və “Park Inn by Radisson Azerbaijan Hotel”, “Gümüş” statuslu üzvlər - “Caspian Event Organisers”, “HRG Azerbaijan”, “Improtex Travel Tours & Conferences” və “PASHA Travel”, həmçinin yardımçı üzvlər - “Event Platform” və “S.Tanay Hotel Cosmetics”dir.\nNəşrdə Azərbaycan barədə, xüsusən də ölkəmizin turizm sahəsinin inkişafı və potensialı, eyni zamanda mehmanxana, turizm agentlikləri və məkanın idarə olunması üzrə ixtisaslaşan şirkətlər haqqında məlumatlar yenilənmiş şəkildə dərc olunub. Nəşrdə fotolar da dəyişdirilib, daha rəngarəng və aktual fotolar əlavə olunub.\nAzərbaycan Görüşlər Bələdçisinin yeni nəşri turizm tədbirlərində, ticarət sərgilərində, büronun satış missiyalarında və bu kimi digər sahələrdə istifadə olunacaq.\nAzərbaycan Konqreslər Bürosunun fəaliyyət sahəsinə ölkəmizə irimiqyaslı beynəlxalq tədbirləri cəlb etmək və ölkəni beynəlxalq səviyyəli təyinat məkanı kimi təbliğ etmək daxildir.\nMədəniyyət.- 2015.- 27 fevral.- S. 8.


Bakı Mühəndislik Universiteti (BMU) “ALLSMART TECHNOLOGİES” MMC şirkəti ilə əməkdaşlıq müqaviləsi imzalayıb - ALLSMART TECHNOLOGİES\nBakı Mühəndislik Universiteti (BMU) “ALLSMART TECHNOLOGİES” MMC şirkəti ilə əməkdaşlıq müqaviləsi imzalayıb\nNovember 4, 2019 January 13, 2021 admin\nBakı Mühəndislik Universiteti (BMU) ilə “ALLSMART TECHNOLOGİES” MMC şirkəti arasında əməkdaşlıq müqaviləsi imzalanıb.\nUniversitetdə fəaliyyət göstərən ixtisaslar üzrə mütəxəssis hazırlığında, həmçinin biliklərin yayılmasında elmi-metodiki, maddi-texniki və təşkilati tədbirlərin, eləcə də tətbiq yönümlü elmi-tədqiqat işlərinin aparılması, yeni texnologiyaların işlənilməsi, əldə olunan elmi nəticələrin tədris prosesində, müxtəlif istehsalat sahələrində tətbiq olunması müqavilənin əsas məqsədini təşkil edir.\nBMU-nun maddi-texniki və tədris bazasının genişləndirilməsi istiqamətində birgə fəaliyyət göstərmək, elmi-praktik konfransların, seminarların, olimpiadaların, sərgilərin birlikdə təşkil olunması tərəflərin əməkdaşlıq sahələrini əhatə edir. Eyni zamanda, BMU-nun Proseslərin avtomatlaşdırılması mühəndisliyi, Elektroenergetika mühəndisliyi, Sistem mühəndəsliyi və Kompüter mühəndisliyi ixtisasında təhsil alan tələbələrindən gənc mühəndis qismində tədqiqat qrupu yaradılacağı nəzərdə tutulub. Birgə startap layihələr yerinə yetirərək tələbələrin akademik biliklərinin praktiki vərdişlərə çevrilməsi üçün təlim proqramlarının təşkil edilməsi də sənəddə qeyd olunub.\nƏməkdaşlıq müqaviləsini BMU-nun Beynəlxalq əlaqələr üzrə prorektoru dosent Manafəddin Namazov və “ALLSMART TECHNOLOGİES” şirkətinin direktoru Çingiz Hümbətov imzalayıb.\n“ALLSMART TECHNOLOGİES” MMC Olaraq Yeni Bir Layihəyə – Dezinfeksiya Aparatı İstehasalına Başladıq\n“ALLSMART TECHNOLOGİES” MMC olaraq “LED” LAMPA İSTEHSALINA BAŞLADIQ\nALLSMART TECHNOLOGİES (5)\n“ALLSMART TECHNOLOGİES” MMC olaraq Ağıllı Bina və Ev avtomatlaşdırılması istehsalı və quraşdırılması istiqamətində fəaliyyət göstəririk. Şirkətimiz hal hazırda 25 adda məhsul istehsal etməkdədir. Məhsullarımız 2017-ci ildən “ELSMART” ticarət markası adı altında Azərbaycanın ilk və tək Ağıllı ev və Bina idarəedilməsi sistemləri olaraq istehsal etməkdədir.\nBakı şəhəri, Azadlıq prospekti 116\nELSMART.Bütün hüquqlar qorunur.


Ayanla illər sonra, yenə yağışlı bir gündə...\nYağışlı gün, Minsk, Belarus.\n"Onlar danışmağa söz tapa bilmirdilər, sanki gecə-gündüz danışmaqdan doymayan bu iki sevgili indi lal olmuşdular. Bu baxışlarda nələr yox idi: İllərin yanıqlı həsrəti, acı göz yaşları, gecələr səhərə qədər yatmamaqlar, hicranın gətirdiyi ürək ağrıları, hər telefon zənginə, hər mesaj səsinə bəlkə odur deyə diksinərək qaçmaq".\nYağış dayanmadan şırıltı ilə elə sürətlə yağırdı ki, yerə tökülən yağış damlaları nizamsız şəkildə yerin səthində sağa-sola rəqs edib, torpağın ruhuna süzülüb yoxa çıxırdı. Yağışın tozla qarışmış əsrarəgiz ətri isə adamın beynini bihuş edirdi.\nHər kəs islanmamaq üçün yağışdan canını qurtamağa çalışırdı. Tək Səlahəddindən başqa. Səlahəddin dayanacaqdan xəstəxananın girişinə qədər olan 200 m-lik məsafəni lap yavaş: xırda addımlarla yeridi.\nBu gün yadına yenidən nəsə düşmüşdü, bu gün yenə, bu günün yox, keçmişin adamı olmuşdu Səlahəddin. Xatirələr, keçmişdə yaşadığı və hələ də unuda bilmədiyi nakam məhəbbəti onu yenidən qasırğaların ağuşuna atmışdı. Bu güclü yağış ona düz 12 il əvvəlki sevgilisi ilə eynən dayanacaqdan evə gedərkən islandığı günü xatirəsində canlandırırdı. Ona görə də bütün bədəni su olmasına baxmayaraq yağışda islanmaq ona zərrə qədər də təsir etmirdi, əksinə yağış onun daxilində şölələnən alovu daha da qızışdırırdı.\nSəlahəddin ləng addımlarla xəstəxananin giriş qapısından içəri daxil oldu, xəstəxananın dəhlizində səs-küydən qulaq tutulurdu. O, fikirli halda, bədənindən yağış suyu süzülə-süzülə qeydiyyat şöbəsinin sol tərəfindəki böyük aynada üst-başını səliqəyə salıb, cib dəsmali ilə saçlarını qurutmağa çalışdı. Əli ilə saçlarına tumar verərək dərindən ah çəkib, liftə doğru irəlilədi. Lift 6-ci mərtəbədə dayandı. Səlahəddin dəhlizə çıxıb “278” nömrəli otağa doğru addımlamağa başladı.\nBuna da bax: Krediti ödəyə bilməyən neynəsin, ölsünmü?\nAkif doktorun otağının qarşısında sakitlik idi. 3-4 yaşlarında sarışın qızcığaz atası ilə Akif doktorun otağının yanınadakı skamyada əyləşib kimisə gözləyirdi. Səlahəddin qapını astadan döyüb, içəri girməyə icazə istədi. Otaqdan Akif doktorun yorğun, nəzakətli səsi eşidildi\nSəlahəddin qapının kandarındakı skamyaya əyləşib, gözləməyə başladı. Başını balaca qızcığaza tərəf çevirib, dəniz rəngli gözləri ilə onu mənalı-mənalı süzən qızcığaza baxa-baxa yenidən xəyallara daldı.\nBu gün tam fərqli idi nədənsə, 12 ildə özünü bu qədər yalnız, tənha hiss etməmişdi Səlahəddin.\nBir az da skamyaya yayxanaraq dərindən ah çəkdi. Qolundakı Ayan bağışlayan gümüş qolbağını oynadaraq, son dəfə 12 il öncə bu dərəcədə islanmağı, xatirələrinin oyanması onu Ayan ilə ayrıldığı günü-may ayının 24-nü xatırlatdı.\nSon görüşdə Ayan hər şeyin bitdiyini, artıq bundan artığına gücünün çatmadığını ürək yanığısı ilə söylədi, atası bu işə heç formada razı deyildi, buna görə də atası ilə bir il imiş ki, danışmırmış da Ayan. Səlahəddin bütün mümkün olan çıxış yollarını bir-bir sadalasa da Ayan bu gün bu görüşə ancaq ayrılmaq havası ilə gəlmişdi. Qalxıb gedərkən “mən ömür boyu heç kimlə ailə qurmayacağam, Səlahəddin” - deyib” ağlaya-ağalaya çıxıb getmişdi.\nBu “dəhşətli” kəlimə Səlahəddinə keçən bu 12 ildə bir gün də olsun belə rahatlıq vermirdi. Xoşuna, ürəyinə yatan qız olmuşdusa da bu kəlimə həmişə onu qılınc kimi yaralamışdı, soyutmuşdu qarşısına çıxan hər kəsdən.\nQızcığaz Səlahəddinə baxıb gülür, arabir ona göz də vururdu, amma Səlahddin ətrafında nə baş verdiyinin fərqində deyildi, indi o burada yox, tam başqa bir aləmdə, xəyalların girdabında itib-batmışdı.\nXəstəxananın özünəməxsus ağır havası isə onu bir az da boğurdu.\nSükutu Akif doktor pozdu. “Buyurun gəlin”- deyə, Akif doktor otaqdan səsləndi.\nOtaqda bir xanım pasient də var idi.\nAkif doktor tibb bacısına son göstərilşərini verib, Səlahəddinə xoş gəldin edib, onun müayinə stuluna əyləşməsini xahiş etdi. Səlahəddin son vaxtlar burun çəpəri əyriliyi səbəbindən nəfəs almaqda çətinlik çəkirdi.\n- Bu nədir Səlahəddin, sən bütün suyun içindəsən ki?!\nSəlahəddin bir az gülümsəyərək “Doktor, həyatımızda o qədər islandıq ki, bu islanmaq mənə zövq verir” -deyib, müayinə stuluna əyləşdi.\nAkif doktor eynəyinin gözlüklərini silərək gözünə taxdi.\n- Həyat belədir oğul; o kimisinin cismini isladır, kimisinin taleyini, kimisinin məhəbbətini, kimisinin də canından çox istədiyi var-dövlətini, vəzifəsini. Həyat çox mürəkkəb canlı orqandır. Baş açılmayacaq sirli bir müəmma. Amma gərək, həyatda səbirli olasan, bütün dərdlərin, problemlərin ən rasional yolu səbirli olmaqdir, səbirlə insan çox problemləri həll edə bilir. Zaman ən şəfalı məlhəmdir.\n- Düzdür doktor, amma elə dərdlər var ki, zaman ancaq onları islada bilir, isladir ki, yeniden alovlandıra bilsin. Zamanin da məlhəm ola bilmədiyi çox dərdlər var bu “yalançı” dünyada.\n- Bir az başini yuxari qaldir, oğlum... Bu həyatdan gəlib-keçmiş ən müdrik filosoflar belə baş aça bilməyib. Neyləyək, qismətimiz nə isə Tanrı onu bizə nəsib edir həmişə, hər şeyin ən yaxşısını o, bilir əlbəttə.\nSəlahəddin nəsə demək istədisə də, fikrindən daşınıb, gözlərini yumaraq Akif doktora mane olmamaq üçün susdu.\nOtaqda olan xanım pasient bayaqdan Səlahəddinin danışığını həyacanla və diqqətlə dinləyirdi. Qadının ürəyi tez-tez çırpınır, onu soyuq tər yuyub-aparirdi. Həyacandan artıq bədəni də titrəməyə başlamışdı. Tibb bacısı da qadının özünə nəzarəti itirməsinindən duyuğ düşmüşdü.\nOtaqda tam səssizlik yaranmışdı, alətlərin arabir taqqıldısından və çöldə göy guruldamasından savayı heç nə bu səssizliyi pozmurdu. Səssizliyi pozan bir tək şey isə Səlahəddinlə xanım pasientin öz daxillərindəki dünyalari ilə qulaqbatıran savaşları idi. Bunu isə onlardan başqa kimsə eşitmirdi.\nTibb bacısı Akif doktorun göstərişlərini qurtararaq xanıma dedi:\n- Buyurun, xanım, biz işimizi qurtardıq, bu dərmanı da götürün, gün ərzində iki dəfə istifadə edərsiz, yaralar artıq sağalmaq üzərədir. Allah şəfa versin!\nAyan ayağa qalxıb, çantasını götürərək ”doktor, mən gedə bilərəmmi?” –deyib, Akif doktorun icazəsini gözlədi. Akif doktorun fikri Səlahəddinə qarşıdığından Ayanın nə dediyini tam başa düşə bilmədi. O, başını qaldıraraq, ”hə, qızım eşidirəm” - deyib baxışlarını Ayana yönəltdi. Tibb bacısı Ayandan öncə dilləndi.\n- Doktor, dediyiniz kimi etdim, bu dərmanı da gün ərzində iki dəfə istifadə etməsini söylədim. Bir iş qalmadı artıq. Ayan gedə bilərmi?\n“Ayan” sözünü eşidən Səlahəddin sanki, yuxudan ayıldı. O, tək indi yox, keçən bu 12 ildə harada “Ayan” adını eşidirdisə, həmişə bu şəkildə diksinirdi.\nSəlahaddin artiq özünü saxlaya bilməyib, qadına tərəf çevrildi. Bir anlıq gözlərinə inana bilmədi. Yuxuda imiş kimi gözlərini yumub, yenidən açdı. Tam hərəkətsiz, süst salmış halda nə edəcəyini, nə deyəcəyini, nə fikirləşəcəyini bilmədən dərin bir boşluğa düşdü Səlahəddin.\nBəli, bu Ayan idi. Onun 12 il əvvəlki “islanmış məhəbbəti”...\nHəyat onları yenidən nəyəsə görə qarşılaşdırmağa qərar vermişdi. Bu heç də təsadüfi deyildi, hər şey tam zərurətdən doğmuşdu elə bil.\nAyan heç dəyişməmişdi. Həmin baxışlar, həmin duruş, həmin mənalı gözlər, 12 il öncəki formada daranmış sarışın, uzun saçlar.\nAyanın da baxışları Səlahəddinə zillənmişdi. Onlar danışmağa söz tapa bilmirdilər, sanki gecə-gündüz danışmaqdan doymayan bu iki sevgili indi lal olmuşdular. Bu baxışlarda nələr yox idi: İllərin yanıqlı həsrəti, acı göz yaşları, gecələr səhərə qədər yatmamaqlar, hicranın gətirdiyi ürək ağrıları, hər telefon zənginə, hər mesaj səsinə bəlkə odur deyə diskinərək qaçmaq, hər yağan yağışda, hər əsən küləkdə onun ətrini duymaq, baxışlarının izi qaldığ hər əşyaya müqəddəs yanaşmaq, hər həzin musiqini, hər romantik filmi içdən ağlayaraq dinləmək, seyr etmək kimi cəhənnəm bir həyat yaşamışdılar bu ötən illərdə.\nİndi 12 il bir-birindən ayrı necə yaşadıqlarının hesabatlarını verirdilər bir-birilərinə bu ümidsiz baxışlarla.\nAkif doktorla tibb bacısı da vəziyyətdən hali olaraq ürək ağrısı ilə bu iki dərdli insanin həyat hekayəsinə şahidlik edirdilər.\nGeridə qalan illər onların yarıda qalan məhəbbətini bütün islatmışdı. Artıq islanmış bu məhəbbəti günəş belə quruda bilməzdi.\nAyan artıq daha dayana bilməyəcəyini hiss edib, qapıya doğru hərəkət etməyə başladı. Boğazında düyünlənən acı qəhər onu az qala boğmaq üzrə idi. Üzünü çevirən kimi göz yaşları yanaqlarından sel kimi axmağa başladı. Nə qədər özünü sıxdısa da hönkürtüsünü saxlaya bilmədi. Ağlaya- ağlaya birbaş qapını açıb dəhlizə çıxdı.\nSəhərdən atası ilə dəhlizdə onun yolunu gözləyən balaca - Nuray “mama, mama” deyib, qışqıraraq sevinclə Ayana tərəf qaçmağa başladı...


Afrikada torpaqların şoranlaşması aclığa səbəb ola bilər - XALQQAZETI.COM\nAfrikada torpaqların sürətlə şoranlaşması qısa bir müddətdə qitə əhalisinin 70 faizinin aclıq və səfalətlə qarşılaşması deməkdir. Bu ciddi problemin həllinə nail olmaq məqsədilə müasir texnologiyalar tətbiq olunmaqla ekosistemi, habelə bioloji müxtəlifliyi qorumaq, bu yolla kənd təsərrüfatı məhsulları istehsalını artırmaqla əhalinin ərzaq təhlükəsizliyini təmin etmək mümkündür.\n“Al Arabian”ın yaydığı məlumata görə, bu sözləri İslam Dünyası Elm, Təhsil və Mədəniyyət Təşkilatının təşəbbüsü ilə videokonfrans formatında keçirilən kənd təsərrüfatında innovasiya və müasir texnologiyalar mövzusunda beynəlxalq konfransda təşkilatın baş direktoru Salim bin Məhəmməd Əl-Malik söyləyib. Natiq bildirib ki, Afrikada davam edən səhralaşma və torpaqların 46 faizinin yararsız hala düşməsi kənd təsərrüfatı məhsulları istehsalını 20 faiz azaldacaq. Bu isə, təxminən əhalinin 70 faizinin aclıq təhlükəsi ilə qarşılaşması deməkdir.\nİslam Ərzaq Təhlükəsizliyi Təşkilatı, Almaniyanın Beynəlxalq Əməkdaşlıq Korporasiyası (GIZ) və Nigeriya hökuməti ilə birgə keçirilən konfransda ərzaq təhlükəsizliyi üzrə ekspertlər çıxış edərək bildiriblər ki, Afrikada ekoloji sistemin pozulması və aclıq təhlükəsi bütün dünya üçün fəlakətə çevrilə bilər.\n23 Yanvar 2021 01:11 - XARİCİ XƏBƏRLƏR


"Qüds Zirvəsindəki bu fikir Trampın mövqeyi kimidir"\nŞərqi Qüdsün Fələstinə aid olmasını qəbul etmək, Qərbi Qüdsün avtomatik İsrailə aid olmasını qəbul etmək deməkdir. Bu şəhər heç bir dövlətə aid olmamalıdır.\nBu sözləri Axar.az-a açıqlamasında hüquqşünas, politoloq Fərhad Mehdiyev deyib. O bildirib ki, Fələstin dövlətinin Şərqi Qüdsün onun paytaxtı olması fikrini irəli sürməsi mövcud şəraitdə düzgün addım deyil:\n“Çünki Qüds hazırda İsrailin əlindədir. Yəni bu, dolayısı ilə Qüdsün yarısının İsrailin paytaxtı kimi tanımağa imkan verən mövqedir. Bu, BMT-nin qəbul etdiyi qətnaməyə zidd olmaqla yanaşı, Trampın Qüdsü İsrailin paytaxtı olaraq tanıması qədər absurd qərardır”.\nF.Mehdiyev qeyd edib ki, 1947-ci ildə BMT Ümumi Assembleyası Qüdsün beynəlxalq şəhər olması ilə bağlı qərar verib və bu qərar da 33 dövlətin səsi ilə qəbul edilib:\n“Bu qərarın da mahiyyəti ondan ibarətdir ki, Qüds heç bir dövlətin paytaxtı olmasın. Buna isə yalnız 13 dövlət - müsəlman ölkələri bütövlükdə Qüdsün Fələstinin paytaxtı olmasını iddia edərək etiraz etmişdi və onun beynəlxalq statusa malik şəhər olmasına qarşı çıxmışdı. Nəzərə almalıyıq ki, 1947-ci ildə Şərqi Qüds hələ də Fələstinin əlində idi və İsrail tərəfindən işğal edilməmişdi. Amma görün hadisələr indi hansı nöqtəyə gəlib çıxıb? Bütövlükdə Qüds İsrail tərəfindən işğal edilib. ABŞ Qüdsü İsrailin paytaxtı olaraq tanıyıb. Əslində o vaxt bu qərarı müsəlman ölkələri də qəbul etsəydi, indi Qüds beynəlxaq statusa malik şəhər olacaqdı”.\nF.Mehdiyev vurğulayıb ki, ona görə də yəhudilərin iddiasına bu cür iddia ilə cavab vermək uğursuz bir addımdır:\n“Çünki ilk növbədə iki paytaxtın qonşuluqda yerləşməsi fikri son dərəcə absurddur. Bu paytaxtların yerləşmə texnikasına uyğun gəlmir. Qüdsün bu status qarşılığında ən yaxşı həll yolu elə onun beynəlxalq statuslu şəhər olaraq saxlanılması barədə BMT qərarına əməl edilməsidir. Çünki İƏT-də Şərqi Qüds Fələstinin paytaxtı kimi tanındığı anons edilsə, bu o deməkdir ki, Qərbi Qüds də İsrailin paytaxtı kimi tanınacaq. O zaman İsrail də Qüdsün öz əlində olmasını əsas gətirərək, bütövlükdə Qüdsün paytaxtı olması ilə bağlı iddia qaldıracaq və daha ciddi problemlər başlayacaq”.\nQeyd edək ki, Türkiyə Xarici İşlər naziri Mövlud Çavuşoğlu 1967-ci il sərhədləri daxilində paytaxtı Şərqi Qüds olmaqla Fələstin dövlətinin tanınması üçün dünyaya çağırış edilə biləcəyi anonsunu verib.


“Barselona”nın baş məşqçisi işdən QOVULDU – AzerMedia.az\n“Barselona”nın baş məşqçisi işdən QOVULDU\n17.08.2020 17.08.2020 AzerMedia.az\nKike Setyen İspaniyanın “Barselona” futbol komandasının baş məşqçi postundan kənarlaşdırılıb.\nAzərMedia.az-ın məlumatına görə, bu barədə klub prezidenti Xosep Bartomeu COPE radiosuna açıqlamasında bildirib. “Setyen işindən azad olundu” deyə o vurğulayıb.\nSetyen Kataloniya komandasına yanvarda Ernesto Balverdenin əvəzinə təyin olunub. Onun rəhbərliyi dövründə İspaniya La Liqasının qalibi ola bilməyən “Barselona” Çempionlar Liqasının 1/4 finalında Almaniya “Bavariya”sına böyük hesabla uduzub – 2:8.\n← ABŞ və İsrail tədbir görür: İran S-400 alarsa…\nTürkiyədən Ermənistana növbəti mesaj – “bütün imkanlarımızla qardaş Azərbaycanın yanındayıq” →\n“Qarabağ”ın bu oyununda azarkeş olmayacaq – KLUBDAN QƏRAR\nAzərbaycanın MMA-dakı ilk qadın idmançısı ikinci döyüşünü keçirəcək\nŞarapova ən yüksək gəlirli idmançılar siyahısına düşdü\n19 yaşlı müsəlman qız rinqdə 4 kişiyə qalib gələrək çempion oldu


Göz qapaqları üçün gel Eye Beauty 0113 aşağı qiymətə almaq 299 руб. Faberlic internet-mağazasında - alıcıların şərhləri\nGöz qapaqları üçün gel Eye Beauty\nBioloji ritminə nəzarət et və hər saniyə füsunkar görün!\nBioloji ritm - orqanizmin hər hüceyrəsinin iş xüsusiyyətidir, dəri hüceyrələri də daxil olmaqla. Əsrlərdir ki, bu ritmi gecə ilə gündüzün bir-birini dəyişməsi müəyyənləşdirir. Streslər, qeyri-müntəzəm yuxu, dinamik həyat tərzi, hətta qadcetlərlə daimi kontakt bu bioloji saatın işinə mane olur, bu da dərinin sutkalıq ritminin pozulmasına gətirib çıxarır. Dəridə yorğunluq əlamətləri meydana gəlir, tonusunu itirir, qıcıqlanmalara meyilliyi artır.\nGöz qapaqları üçün gel-krem Eye Beauty B-CircadinTM kompleksi və vulkanik termal su əsaslıdır, xüsusi olaraq bioloji ritmi idarə etməsi üçün yaradılıb.\nB-CircadinTM dəri hüceyrələrinin günün saatından asılı olaraq yenilənməsi ritmini tənzimləyir, bu da onların gün ətrində daha yaxşı bərpa olunmasına imkan verir.\nVulkanik termal su Fransanın Overna vilayətinin qədim vulkanlarından çıxır, dərin faydalı element və minerallarla zənginləşdirir.\nUnikal tərkibi sayəsində göz qapaqları üçün gel-krem Eye Beauty gözətrafı dəriyə zərif qulluğu təmin edir:\nYorğunluq və xroniki yuxusuzluğun işlərini silir.\nGəzətrafı dəriyə parıltı verir.\nTərkibi: Aqua, Glycerin, Coco-Caprylate, Caprylic/Capric Triglyceride, Hydroxyethyl Urea, Dimethicone, Lespedeza Capitata Leaf/Stem Extract, Aluminum Starch Octenylsuccinate, Panthenol, Niacinamide, Caffeine, Perfluorodecalin, Poloxamer 188, Polyperfluoromethylisopropyl Ether, Sodium Dextran Sulfate, Sodium Polyacrylate, Cyclopentasiloxane, Trideceth-6, PEG/PPG-18/18 Dimethicone, Carbomer, Lonicera Caprifolium Flower Extract, Lonicera Japonica Flower Extract, Ethylhexylglycerin, Benzyl Glycol, Raspberry Ketone, PEG-40 Hydrogenated Castor Oil, Sodium Hydroxide, Disodium EDTA, Parfum, Linalool, Limonene, Citronellol.\nGel-kremi səhər və axşam təmizlənmiş gözətrafı dəriyə çəkin.\nSeriyanın məhsulları Weekend


Neftçalada 6-dan çox şəxs həbs olunub - BBC News Azərbaycanca\nNeftçalada 6-dan çox şəxs həbs olunub\nYeniləndi 21 Fevral 2020\nŞəklin mənbəyi, Neftçala İH\nDövlət Təhlükəsizlik Xidməti Neftçala Rayon İcra Hakimiyyətində keçirdiyi əməliyyat nəticəsində azı 6 nəfəri əsasən rüşvətə görə şübhəli şəxs qismində saxlayıb.\nSaxlanmış şəxslər rayon icra hakimiyyəti başçısı İsmayıl Vəliyev, onun birinci müavini Vurğun Əkbərov, memarlıq və tikinti şöbəsinin müdiri Vüqar Nağıyev, ərazi idarəetmə və yerli özünüidarəetmə orqanları ilə iş şöbəsinin müdiri Anar Cəfərov, eləcə də Rayon Mərkəzi Xəstəxanasının baş həkimi Telman Zahidov, rayon Təhsil şöbəsinin müdiri Əjdər Kərimov və digərləridir.\nRayonda aparılmış əməliyyat və müvafiq cinayət işinin başlanılmasından sonra rayon əhalisi arasında müxtəlif fikirlər müzakirə olunur. Danışdığımız insanların bəziləri rüşvət iddialarını eşitdiyini, bəziləri isə icra başçısının fəaliyyətsizliyini xatırlayır.\nDTX-da saxlanılan Ağstafanın icra başçısı vəzifəsindən çıxarıldı\nNefçalanın Xolqaraqaşlı kənd sakini və kənd bələdiyyəsinin üzvü Vəfa Nağı deyir ki, Neftçalada nə baş verməsi haqda insanlarda dəqiq məlumat olmasa da, öz aralarında hadisələri müzakirə edirlər.\nRayon sakinləri çərşənbə axşamı günü İcra Hakimiyyətinin binasının qarşısına üç maşının gəldiyini və binanı mühasirəyə aldığını müşahidə edib.\nDTX Neftçalaya niyə gedib?\nDTX-nın cümə günü verdiyi açıqlamada, icra hakimiyyəti başçısı İsmayıl Vəliyev "vəzifə səlahiyyətlərindən sui-istifadə etmə, külli miqdarda təkrar rüşvət alma, mənimsəmədə" ittiham olunur.\nQurum onun fərdi sahibkarlardan pul tələb etməsi, təmir-tikinti, abadlıq işlərinə ayrılan dövlət vəsaitlərini mənimsəməsi, torpaqları qanunsuz olaraq tutması, istifadəsi və tikinti aparması, eləcə də ictimai işlərə cəlb edilən işsiz və aztəminatlılara aid maaş kartlarının ələ keçirməsinə dair şübhələr olduğunu bildirib.\nBundan başqa deyilir ki, vəzifə səlahiyyətlərindən sui-istifadə təhsil, səhiyyə və digər yerli dövlət orqan və müəssisələrində davamlı korrupsiya əməllərinin törədilməsinə yol açıb.\nDigər saxlanan şəxslər "rüşvət alma və rüşvət vermədə" ittiham olunaraq saxlanılıb.\nDTX İsmayıl Vəliyev, Vurğun Əkbərov, icra başçısının müavini Gültəkin Sadıqova və Anar Cəfərovun xidməti otaqlarında dəlillər tapdığını qeyd edib.\nQurumun paylaşdığı videoda icra başçısının otağına kamera qoyulduğu da müşahidə olunur.\nŞəklin mənbəyi, Neftçala icra hakimiyyəti\nMəlumata görə, vəzifəli şəxslərin hərəkətləri vətəndaşların hüquqlarına, cəmiyyətin və dövlətin qanunla qorunan mənafelərinə "mühüm zərər vurub".\nQurum kompleks əməliyyat-istintaq tədbirlərini həyata keçirdiyini açıqlayıb.\nNeftçala İcra Hakimiyyətinin başçısı İsmayıl Vəliyev DTX-nın əməliyyatından sonra vəzifəsindən azad edilib, Prezident İlham Əliyev bu barədə sərəncam verib.\nBBC News Azərbaycanca hadisə ilə bağlı Neftçala rayon İcra Hakimiyyətinin şərh ala bilməyib.\nSakinlər icra başçısının fəaliyyəti barədə nə düşünür?\nVəfa Nağı nə özünün, nə də rayonda danışdığı insanlardan heç kimin rayonun keçmiş icra başçısı İsmayıl Vəliyevdən razı olmadığını deyib.\nOnun sözlərinə görə, insanlar İsmayıl Vəliyev barədə yuxarı instansiyalara dəfələrlə şikayət ediblər.\nİcra Hakimiyyətinin keçmiş başçısı İsmayıl Vəliyevlə bu iddialar barəsində əlaqə saxlamaq mümkün olmayıb.\nNeftçala sakini Əli Məmmədov iddia edir ki, insanlar rayonda baş verən hadisələrdən tam xəbərdar olmasalar da, keçmiş icra başçısının "fəaliyyətsizliyindən bezmişdilər".\nO söyləyir ki, hansısa məsələnin həlli üçün gərək icra başçısına neçə dəfələrlə müraciət edərdin ki, "bəlkə nəticə əldə edə biləsən".\n"Düzəltdikləri bir yol olurdu, onu da gərək hər dəfə gedib saatlarla şikayət edərdin, başqa heç nə. İcra başçısı haqqında şikayət etməkdən bezmişdik. İndi adamlar bilmir təzə gələn necə olacaq, hamımız gözləyirik, görək".\n"Deyilənə görə, rüşvət üstündə həbs ediblər, amma nədir, nə deyil, bilmirik. Gözləyək, görək nə deyirlər. Əsas odur rayon üçün, əhali üçün yaxşı olsun", sakin deyir.\nNeftçalada yayılmış şaiyələrə görə, həbslər erkən parlament seçkilərində rüşvət verilməsi ilə bağlıdır.\n"Əhali öz aralarında danışır ki, icra başçısını, onun sürücüsünü və köməkçisini həbs ediblər", - Vəfa Nağı deyir.\nO deyir ki, rayonda Təhsil şöbəsinin, Su İdarəsinin, səhiyyə şöbəsinin vəzifəli şəxslərinin "seçkiləri saxtalaşdırma, yüzbaşı-minbaşılar vasitəsilə seçkiyə namizədin xeyrinə səs toplama və bülletenlərin atılmasında iştirak etmə" ittihamları ilə dindirildiyi iddia olunur.\nMərkəzi Seçki Komissiyası tərəfindən adı 61 saylı Neftçala Seçki Dairəsində lider namizədlər siyahısında olan Sabir Rüstəmxanlı icra başçısının həbsinin seçki ilə əlaqələndirilməsini doğru hesab etmir və əlavə edir ki, Neftçala rayonunda seçkiyə müdaxilə olmayıb.\n"Dövlət Təhlükəsizlik Xidmətinin məlumatından bilinir ki, bu, nə bu günün, nə dünənin, nə də seçki dövrünün məlumatı deyil", o əlavə edib.\nO ehtimal edir ki, DTX-ya məlumatlar xeyli əvvəldən daxil olurdu və qurum Neftçalaya "o məlumatların izi ilə gedib".\n"Bu, ümumiyyətlə təkcə Neftçala məsələsi deyil. Bu, ölkədə icra başçılarının, məmurların rüşvətxorluğu, özbaşınalığı, korrupsiyaya bulaşmaları barədə xalqın arasında artan narazılığa hakimiyyət dairələrinin reaksiyasıdır. Əvvəl Ağstafadan başladı, sonra Yevlaxda, indi Neftçalada. Əslində, rayonların çoxunda buna bənzər hallar var, hətta camaat üçün sosial yardım kartlarını cibinə qoyan məmurlar da var".\n2019-cu il dekabrında Ağstafa Rayon İcra Hakimiyyətinin başçısı Nizaməddin Quliyev və onun birinci müavini Ramiz Tatarov, Yevlax rayonunu keçmiş icra başçısı Qoca Səmədov Dövlət Təhlükəsizliyi Xidməti tərəfindən saxlanılmışdılar.\nDTX-nın yaydığı məlumata görə, onlar vəzifə səlahiyyətlərindən sui-istifadə etməkdə, dövlət vəsaitini mənimsəməkdə, külli miqdarda rüşvət almaqda şübhəli bilinirdilər.\nSabir Rüstəmxanlı hesab edir ki, bu, prosesin müəyən mərhələsidir və proses sözügedən hadisə ilə yekunlaşmayacaq.\nCənab Rüstəmxanlı deyir ki, seçiciləri ilə görüşdə İcra Hakimiyyəti strukturlarının fəaliyyəti ilə bağlı müzakirələr aparılmayıb.\nLakin o sual edir ki, millət vəkilliyinə namizəd olduğu dövrdə rayonda müşahidə etdiyi problemləri nə üçün İcra Hakimiyyəti görmürdü?\n"Mən gördüm ki, Azərbaycanın ortasında yerləşən, bir tərəfi Xəzər dənizi ilə qonşu, içərisindən isə Kür çayı keçən, coğrafi cəhətdən əlverişli rayon olan Neftçala bu dəqiqə respublikada ən geri qalmış rayonlardan biridir. Oranı bir dalana çeviriblər, gediş-gəliş, əsas yollar kənardan keçir. Bir vaxt orada camaat balıqçılıqla dolanıb, indi isə balıq azalıb. Xəzərboyu kəndlərdə qaz-su yoxdur, torpaqlar şoranlaşıb. Bütün bunları mən görürəm və ürəyim ağrıyırsa, buna proqramlar düşünürəmsə, yəqin ki, yerdə olan icra başçıları da görür. Niyə indiyədək bir təşəbbüskarlıq istəyi olmayıb?"\nİsmayıl Vəliyev kimdir?\n61 yaşlı İsmayıl Vəliyev 2011-ci ildə Neftçala rayonu İcra Hakimiyyəti başçısı təyin olunub.\nO bundan əvvəl 6 il müddətinə Qobustan rayonu İcra Hakimiyyətinin başçısı olub.\n2005-ci ilin yayında üç ay "Petrogeoaz" MMC-nin baş direktoru vəzifəsində işləyib.\nOnun karyeranın 10 ili gömrük orqanlarında keçib.\nBu günün xəbərləri: Şuşada Milli Musiqi günü keçirilir, İran və Azərbaycan Gorus-Qafan yolundakı vəziyyəti "müzakirə ediblər"\nAstraZeneca, Pfizer, Sputnik V yoxsa Sinovac - hansı vaksin daha yaxşıdır?


Rusiya Ukrayna müharibəsi, dünyanın yeni siyasi-iqtisadi arxitekturası » Avrasiya.Net\nRusiya Ukrayna müharibəsi dünyanın və regionun siyasi arxitekturasını dəyişdirməkdədir. Sürətlə dəyişən iqtisadi-siyasi proseslərin yaratdığı reallıqlar türk dövlətləri arasında bütün sferalarda əməkdaşlığın nə dərəcədə zəruri olduğunu ortalığa qoyub. Müharibənin və iqtisadi sanksiyaların təsirindən çökən Rusiyadan kənar keçəcək Qərblə Şərq arasında yeni xəttlərin açılması zərurətə çevrilib. Yeni nəhəng bir marşrutun Türkiyə, Azərbaycan və Xəzər dənizi vasitəsilə Qazaxıstandan keçməsi əhəmiyyətli variantdır. Bu istiqamətdə danışıqların və real addımların atılmasının şahidi oluruq. Belə stateji əməkdaşlığın dərinləşməsi yalnız Azərbaycan, Türkiyə və Qazaxıstan üçün deyil, ümumilikdə, şər imperiyasının təsir dairəsindən qurtulan Mərkəzi Asiyadakı digər türkdilli dövlətlər üçün də faydalı olacaq.\nTürk birliyində ən önəmli məqamlarlardan biri odur ki, dünyada gedən proseslər dərindən təhlil olunaraq, türkdilli ölkələr arasında qarşılıqlı iqtisadi, siyasi, mədəni əməkdaşlığın dərinləşməsi əsas hədəflər sırasında olur. Bu gün Türkiyənin və Azərbaycanın regionda, dünyada rolu, əsas strateji hədəfləri ümumilikdə bu birliyə mühüm töhfədir. Bu müsbət tendensiya Türkdilli Dövlətlərin Əməkdaşlıq Şurasına üzv ölkələr, türkdilli xalqlar da daxil olmaqla bütün dünyada yaşayan və sayı təxminən 300 milyona çatan türklərin birlikdə hərəkət etməsini özündə ehtiva edir.\nİşğaldan azad olunmuş Füzuli Hava Limanın açılışında Türkiyə Prezidenti Rəcəb Tayyib Ərdoğanın iştirakı, ötən həftə qardaş Türkiyədə istismara verilən yeni Rize-Artvin Hava Limanının açılışında Azərbaycan Prezidenti İlham Əliyevin iştirakı və bu görüşlər zamanı iki ölkə liderlərinin çıxışları yeni əməkdaşlıq modellərini özündə ehtiva edir.\nYeni dönəmdə formalaşacaq bu əməkdaşlıq yalnız türk dövlətləri üçün deyil, ümumilikdə Şərqlə Qərb arasında çox sərfəli kommunikasiya xətti olacaq. Belə nəhəng layihələr dünyanın və regionun yeni siyasi-iqtisadi arxitekturasının yaradacağı reallıqlardır. Təbii ki, bü işlərin gerçəkləşməsi zamanı ciddi risklərin, təhdidlərin ortalığa çıxması, hətta müxtəlif təhlükəli məqamların baş qaldırması gözləniləndir.


14:29 - 20 May\nMəşğul olduğumuz şeylərin mənası varmı? Xoşbəxtlik nədədir? Harmoniyaya necə çatmaq olar? Gənc yazıçı Ziya Səfərbəyov son beş ildə bu sualların cavabını axtarır.\nAprel ayında Azərbaycanda yazıçının növbəti “47-ci xromosom” adlı kitabı işıq üzü gördü. Soydaşımızın ilk kitabı “Мой проклятый мир” (“Mənim lənətlənmiş dünyam”) Amerika, İtaliya, Fransa, İspaniya, Almaniyada da nəşr olunmuşdu. Yazıçı Oxu.Az-a müsahibəsində kitablarının hamısının özünüaxtarışların nəticəsi olduğunu bildirib.\n- Hazırda ixtisasım üzrə işləyirəm. Avropada magistratura təhsilimi bitirmişəm, Litvanın Kaunas şəhərində yerləşən Böyük Vitovt Universitetində oxumuşam. Sonra isə Buxarestdə Rumın-Amerikan Universitetində marketinq sahəsi üzrə təhsil almışam. Kitablarımı daha yaxşı sata bilmək üçün (gülür). 2017-ci ildə Azərbaycana qayıtmışam.\n- Sizi yazıçılıq fəaliyyətinə başlamağa nə təhrik etdi?\n- Bilmirəm. Xüsusi təhriketmə, ya da mütləq kitab yazmalı olduğum barədə yuxu olmadı. Sadəcə gec, ya tez bu baş verəcəkdi. Kitablar olmasaydı da fikirlərim kağız üzərində əksini tapacaqdı.\n-“Tələyə bilet” və “Melanxoniya” adlı iki nəşr olunmayan kitabım var. Onlar Azərbaycan dilinə tərcümə olunub, redaktə olunub və onları elə sabah çapa vermək olar. Amma elə alındı ki, onları çap etdirməyə zamanım yetmədi və təhsil almağa yola düşdüm.\nQayıdıb onları təkrar oxuyanda isə başa düşdüm ki, orada yazdığım bir çox düşüncə və ideyalarımla artıq razı deyiləm. Buna görə də onlar nəşr olunmamış halda kənarda qalır. Çap olunandan sonra heç bir kitabımı heç vaxt oxumamışam. Yəni kitablarımı bəyənib bəyənmədiyimi özüm də bilmirəm, amma əlbəttə ki, “Qullar” kitabımı bəyənməyiniz məni sevindirir. Minnətdaram!\n- Sonuncu kitabınız - “47-ci xromosom” nə haqqındadır?\n- Kitabın məzmunu cəmi bir cümlə ilə ifadə olunmuşdur. Cümləni oxuduqda insan ya kitabla maraqlanır, ya da yox. Amma sizə onun nə haqda olması barədə bir az danışacağam. O insan şüuruna təsir edir. Kitab insanın düşüncələri və divanda əyləşərək öz şüuruna edə biləcəyi ağılasığmaz səyahətlər haqqındadır.\nAmma suala qısa cavab vermək lazımdırsa, deyə bilərəm ki, kitab gənc, həyatda təcrübələrini yaşayan ailə haqqındadır. Onlar bərabər LSD, ekstazi, marixuana kimi narkotik vasitələri sınayırlar. Kitabın mövzusu gənclərin həyatı başqa cür qəbul etmələri, bu vaxta qədər onlara tanış olmayan, sonradan sevib bir hissəsi olduqları Hippi mədəniyyəti ilə oxşar musiqi ilə tanış olmaları, bir-birlərinə olan sevgiləri, sonrakı taleləri haqdadır. Kitabda çoxlu sarkazm və qəribə fikirlər də yer alıb.\n- Bəlkə də, dünyanı dəyişə bilmərik, amma öz dünyamızı yarada biləcəyimiz dəqiqdir. Daha çox ətrafımda öz dünyamı yaratmaq haqda düşünürəm. Nəyisə doğrudan dəyişmək istəyiriksə, bu, düşüncədən hərəkətə keçir, belə olduqda, cəmiyyət, siyasət və s. kimi faktorlar səni özünə çəkə bilərlər. Mən isə heç nədən, hətta “dünyanı yaxşıya doğru dəyişmək” ideyasından da asılı olmaq istəmirəm.\n- Bəli, elədir. Qəlb rahatlığının axtarışındayam. Düşünürəm ki, buna görə çox şeylərdən uzaqlaşmaq olar. “Hər şey” sözünü işlətməməyə çalışıram. Amma çox şey doğrudan da “hər şey” sözünə yaxındır, amma yenə də axı hər şey deyil. Son beş ildir həyat tərzi haqda, məşğul olduğum işin nəsə mənası varmı deyə tez-tez düşünürəm. Ya da götür-qoy edirəm ki, insanların mənalı saydığı şeylərin həqiqətən də, mənası varmı?\nSizdə də belə hiss olur ki, hər şeyi qoyub dağlarda yaşamağa getmək istəyirsiniz? Hər kəsdən uzaqda, unudulmuş bir evdə qalmaq... Sosial şəbəkələrsiz, xəbərlərsiz, maşınsız, fast-fudsuz, öyüd-nəsihətlərsiz, dərslərsiz, riyaziyyat və kosinussuz, iş və 9-10 saatlıq rejimsiz. Onda nə edərdik? Heç nə.\nUzaqlaşmaq istədiklərimizin dərinliyin getdikcə daha da çox batırıq. Hər şeyi qoyub getmək, məsələn, Afrikada quyu qazmaq, ya da özünü alpinistliyə həsr etmək fikri oyanır. Bəlkə də, sən dağları fəth edib zirvəyə çıxdıqda xoşbəxt olacaqsan, amma işə gecikməmək üçün hər səhər saat yeddidə oyanmalısan.\nHəyat bizə öz orbitindən çıxmağa imkan vermir. Biz də hər şeyi təxirə salmaq üçün minlərlə səbəb düşünürük. Mən özüm də orbitdən çıxmaq və özümü axtarmağa yollanmaq üçün güc tapmağa çalışıram.\n-Əsərlərinizin süjetlərini nədən əldə edirsiniz?\n- Təxəyyül deyək və əlbəttə ki, real həyatdan. Çox vaxt real həyat, real insanlar haqqında yazıram.\nOxunma sayı: 14080


Turkiye Baki-Tbilisi-Qars demir yolu ile yukdasimalarin hecmini artirmagi planlasdirir - Azadliq Xeber\nTurkiye Baki-Tbilisi-Qars demir yolu ile yukdasimalarin hecmini artirmagi planlasdirir\nBakı-Tbilisi-Qars (BTQ) dəmir yolu ilə yük daşımalarının həcmi 1 milyon 360 min tonu ötüb.\n“Report” xəbər verir ki, bu barədə Türkiyənin nəqliyyat və infrastruktur naziri Adil Karaismayıloğlu “Anadolu” agentliyinə müsahibəsində bildirib.\nOnun sözlərinə görə, Ankara BTQ ilə yükdaşımaların həcmini ortamüddətli perspektivdə ildə 3,2 milyon, uzunmüddətli perspektivdə isə 6,5 milyon tona çatdırmağı planlaşdırır.\nA.Karaismailoğlu qeyd edib ki, BTQ sayəsində Türkiyə, Gürcüstan və Azərbaycanın beynəlxalq yükdaşımalarda və ticarətdə əhəmiyyəti artıb.\n“BTQ dəmir yolu və Mərmərə tuneli sayəsində Pekindən Londona dəmir yolu marşrutu formalaşıb. BTQ Türkiyədən Gürcüstan, Azərbaycan, Rusiya, Türkmənistan, Qırğızıstan, Özbəkistan, Qazaxıstan və Çinə yüklərin dəmir yolu ilə çatdırılmasına icazə verir”, – A.Karaismailoğlu vurğulayıb.\nNazir əlavə edib ki, Ankara BTQ vasitəsilə Çin-Türkiyə marşrutu üzrə qısa müddətdə 100, orta müddətdə isə 200 yük qatarının hərəkətini təmin etməyi qarşısına məqsəd qoyub. Uzunmüddətli perspektivdə bu rəqəm ildə 1 500 qatara çata bilər və bununla da Çin ilə Türkiyə arasında malların çatdırılma müddəti 10 günə enəcək.\nQeyd edək ki, BTQ dəmir yolu 2017-ci il oktyabrın 30-da istifadəyə verilib. Dəmir yolunun uzunluğu 829 km-dir ki, bunun 504 km-i Azərbaycan, 246 km-i Gürcüstan, 79 km-i isə Türkiyə ərazisindən keçir.


Vikimənbə:Bloklama qaydaları - Vikimənbə\nBloklama qaydaları - bütün Vikimənbə istifadəçilərinin bilməli olduqları əsas qaydalardandır.\nBloklama – idarəçilər və bürokratlar tərəfindən hər hansısa bir VikiMənbə mətninin redaktəsinə və ya istifadəçinin fəaliyyətinə qoyulan qadağadır.\n1 İstifadəçinin bloklanması\n2 Bloklanma səbəbləri\n3 Vikimənbədə təqib\n4 Vikimənbədə saxtakarlıq\n5 Müəllif hüquqlarının pozulması və plaqiat\n6 İstifadəçilərin adları\n7 Ümumi qeydiyyat yazıları\nİstifadəçini bloklayan idarəçinin məqsədi ilk növbədə vandalizmin və Vikimənbəyə vurulacaq hər-hansı ziyanın qarşısını almaqdır. Nəzərə almaq lazımdır ki, bloklanma qisas yox, xəbərdarlıq və qoruyucu vasitədir. İstifadəçinin bloklanması VikiMənbənin və VikiMənbə cəmiyyətinin normal fəaliyyət göstərməsinə qarşı yönəlmiş hərəkətin qarşısını almaqdır. Bloklanma müddəti müxtəlif ola bilər: 15 dəqiqə və ya bir neçə ay. Bəzən VikiMənbəni qorumaq üçün istifadəçini müddətsiz bloklamq lazım gəlir.\nİstənilən istifadəçi digər istifadəçinin davranışında VikiMənbə qaydalarına zidd hallar gördükdə, bu barədə idarəçiləri xəbərdar etməlidir. Bunun üçün o, "Kənd Meydanı", "İdarəçilərə müraciət" və ya "VikiMənbə: Xəbərləşmə" səhifələrində idarəçilərə müraciət edə bilər. Haqqında şikayət olunmuş istifadəçinin bloklanması haqqında qərarı idarəçilər verirlər.\nBəzən istifadəçinin bloklanması məsələsi idarəçilər arasında mübahisəyə səbəb olur.\nİstifadəçinin bir neçə qeydiyyat yazısının (kuklaların) olduğu aşkarlanarsa;\nİstifadəçi Vikimənbədə əsasən vandalizmlə məşğul olarsa;\nİstifadəçi saxtakarlıqla məşğul olaraq, VikiMənbənin normal işini pozarsa.\nİstifadəçi öz hərəkətləri ilə digər VikiMənbə istifadəçisinə və ya istifadəçilər qrupuna, onlara dövlət, hüquq, məhkəmə orqanları və ya fiziki şəxslər tərəfindən siyasi, dini və ya digər təqiblərə məruz qoymaqla ziyan vermişdirsə, o zaman həmin istifadəçi xəbərdarlıq edilmədən, müddətsiz olaraq VikiMənbədən bloklanır.\nVikimənbədə saxtakarlıq qəbul olunmur və saxtakarlıq etmiş istifadəçi, saxtakarlığı sübut olunarsa tez bir zamanda bloklanır.\nMüəllif hüquqlarının pozulması və plaqiatRedaktə\nVikimənbəyə müəllif hüquqları qorunan informasiyaların, müəllifin icazəsi olmadan və ya mənbə göstətilmədən daxil edilməsi qadağandır. Belə ki, müəllif hüquqlarının pozulması və plaqiat gələcəkdə VikiMənbəyə qarşı müxtəlif hüquqi problemlərin yaranmasına səbəb ola bilər ki, bu da VikiMənbənin adına xələl gətirə bilər. Əgər hər-hansı mətndə müəllif hüquqları baximindan mübahisə yarnmışdırsa, ilk addım həmin mətnin məqalədən çıxarılması olmalıdır. Müəllif hüquqlarının pozulmasını aşkar etmiş istənilən istifadəçi, həmin mətni silmək ixtiyarına malikdir. Xəbərdarlıqlara baxmayaraq, müəllif hüquqlarını pozaraq mətnlərin VikiMənbədə yerləşdirilməsi ilə məşğul olan istifadəçilər, layihənin mühafizə edilməsi məqsədi ilə bloklana bilərlər. “fair-use” lisenziyası ilə şəkillərin şəxsi səhifələrə qoyulması qadağandır. Buna aşkar etmiş idarəçi, şəkli özü silə bilər və ya bu haqqda istifadəçiyə, onun müzakirə səhifəsində xəbərdarlıq etmək hüququna malikdir. Əgər xəbərdarlıqlardan sonra da, istifadəçi “fair-use” lisenziyası ilə şəkillərdən istifadəyə davam edərsə, bu zaman o, bloklana bilər. Digər tərəfdən, idarəçi şəkli istifadəçi səhifəsindən silərək, səhifəni müəyyən müddətə redaktələrdən mühafizə edə bilər.\nVikimənbədə qeydiyyatdan keçərkən istifadəşi özünə provokasiya məqsədilə, təhqiredici və ya ədəbsiz ad seçmişdirsə, o zaman o, idarəçi tərəfindən bloklana bilər. Həmin istifadəçilərin şəxsi və müzakirə səhifələrinə xəbərdarlıq şablonu qoyulur. Yeni istifadəçilərin adları, artıq VikiMənbədə fəaliyyət göstərən istifadəçilərin adlarına çox bənzədikdə də qeydiyyat yazıları idarəçilər tərəfindən bloklanmaya məruz qalırlar.\nÜmumi qeydiyyat yazılarıRedaktə\nÜmumi qeydiyyat yazılarına («public accounts») VikiMənbədə icazə verilmir. Onlar aşkara çıxarılan kimi, dərhal və müddətsiz bloklanırlar. Ümumi qeydiyyat yazısı dedikdə eyni adın bir-neçə nəfər tərəfindən istifadəsi nəzərdə tutulur. Ümumi qeydiyyat yazılarına VikiMənbədə ehtiyac yoxdur. Belə ki, qeydiyyatdan keçməyən anonim istifadəçilər də məqalələrin redaktəsində iştirak edə bilərlər. Digər tərəfdən VikiMənbədə qeydiyyatdan keçmək çox asandır və istifdəçi qeydiyyat zamanı göstərdiyi elektron ünvanını (e-mail) gizlədə bilər.\nƏgər hər-hansı məqsədlə istifadəçi öz qeydiyyat adını və parolunu İnternetdə aşkar etmişdirsə və bu məlum olmuşdursa, idarəçinin həmin qeydiyyat qazısını bloklamaq ixtiyarı vardır.\nMənbə — "https://az.wikisource.org/w/index.php?title=Vikimənbə:Bloklama_qaydaları&oldid=42998"\nLast edited on 13 oktyabr 2015, at 19:00\nBu səhifə sonuncu dəfə 13 oktyabr 2015 19:00 tarixində redaktə edilib.


Qırmızı çuğundurun faydaları\nTürkiyənin Qazi Universitetinin alimləri qırmızı çuğundurun saç tökülməsi, psoriaz, ekzema, övrə, səpki, qaraciyər xəstəlikləri və bədəndə qaşıntının qarşısının alınmasında faydalı olduğunu bildiriblər.\nAZƏRTAC Anadolu Agentliyinə istinadla xəbər verir ki, vətəni Aralıq dənizi olan qırmızı çuğundur ehtiva etdiyi vitamin və minerallar baxımından sanki “enerji anbarı”na bənzəyir.\nAntioksidant təsirə malik olan qırmızı çuğundur bir sıra xəstəliklər zamanı faydalıdır. Dərini gözəlləşdirir, ürək xəstəliklərindən qoruyur, həzmi asanlaşdırır, mədə və bağırsaqların fəaliyyətinə müsbət təsir edir, qəbizliyi, mədə ağrısı və yanğısını aradan qaldırır. Qaraciyərin nizamlı işləməsinə yardım etməklə şəkər xəstəliyinin qarşısını alır. Qan azlığı və dəmir çatışmazlığı olan zaman kök suyu ilə qarışdırılıb içiləndə qan istehsalına və qırmızı qan hüceyrəsi səviyyəsinin artımına kömək edir. İştahanı açır və orqanizmə rahatlıq bəxş edir.\nÇuğundur suyu qan təzyiqini nizamlayır və sinirləri sakitləşdirir, qaynadılıb suyunun içilməsi zamanı isə sidikqovucu təsir göstərir. Böyrəkdə qumların tökülməsində və hipertoniya zamanı faydalıdır. Alma, kök və başqa meyvə-tərəvəz suları ilə qarışdırılıb içiləndə orqanizm üçün son dərəcə xeyirlidir.\nQırmızı çuğunduru 15 dəqiqədən çox bişirmək məsləhət görülmür.


Avropa Rəqəmsal Texnologiyalar üzrə KOB-lar İttifaqı və ona üzvlük barədə virtual tədbir keçiriləcək - EU4Digital\nAvropa Rəqəmsal Texnologiyalar üzrə KOB-lar İttifaqı və ona üzvlük barədə virtual tədbir keçiriləcək\nTarix: 11/10/21 – 11/10/21\nOktyabrın 11-də EU4Digital təşəbbüsü Şərq Tərəfdaşlığı ölkələrindən olan maraqlı tərəflərin Avropa Rəqəmsal Texnologiyalar üzrə KOB-lar İttifaqına qoşulmasına dəstək olmaq üçün virtual ekskursiya təşkil edir.\nTədbir iştirakçılarına Avropada İKT və rəqəmsal texnologiyalar sahəsində fəaliyyət göstərən KOB-ların ən böyük şəbəkəsi hesab olunan Avropa Rəqəmsal Texnologiyalar üzrə KOB-lar İttifaqı haqqında ətraflı məlumat veriləcək. Sözügedən ittifaq daha əvvəl “Startaplar və böyüməkdə olan şirkətlər üçün İKT-nin innovativ inkişafına dair ekosistemlər” sahəsində “mütəxəssis icmaların inkişafının təşviqi və onların siyasətlərin hazırlanması və tətbiqində iştiraklarının artırılması” mövzusunda keçirilən şəbəkə tədbirində təqdim edilib.\nMəsləhətləşmələr Şərq Tərəfdaşlığı ölkələrində İKT və rəqəmsal texnologiyalar sahəsində fəaliyyət göstərən KOB-ların inkişafını dəstəkləyən xüsusi seçilmiş assosiasiya və təşkilatlar qrupuna yönəlib. Görüşün məqsədi icraçı qurumlar rolunu oynayan hədəf təşkilatların potensialını artıraraq onlara üzv olan KOB-lara transsərhəd B2B əməkdaşlıq imkanlarından yararlanmasına kömək etmək və Şərq Tərəfdaşlığı ölkələrində rəqəmsal texnologiyalar bazarının inkişafı üzrə siyasət və ekosistem fəaliyyətlərinə töhfə verməkdir.\nVirtual məsləhətləşmələrə Avropa Rəqəmsal Texnologiyalar üzrə KOB-lar İttifaqının nümayəndələri və EU4Digital proqramının İKT və innovasiyalar üzrə qrup rəhbəri Anna Pobol rəhbərlik edəcək. Məsləhətləşmələr aşağıdakı mövzuları əhatə edəcək: Avropa Rəqəmsal Texnologiyalar üzrə KOB-lar İttifaqı və Avropa Rəqəmsal İnnovatorlar Klubu tərəfindən göstərilən xidmətlər, layihələr və tərəfdaşlıqlar. Bundan əlavə, Rumıniyanın Cluj İT Klasterinin icraçı direktoru Andrey Klemen Balkanlar, Qara Dəniz və Baltik Dənizi hövzəsi İKT Klasterləri Şəbəkəsinə (3B ICT Network) üzv olan rəqəmsal texnologiyalar biznesi assosiasiyalarının bir araya gətirilməsi ilə bağlı təcrübəsini bölüşəcək. Bu şəbəkə də Avropa Rəqəmsal Texnologiyalar üzrə KOB-lar İttifaqının üzvüdür.\nTədbirin əsas məqsədi Şərq Tərəfdaşlığı ölkələri və Aİ-nin rəqəmsal texnologiyalar sahəsində çalışan KOB-ların rəqəmsal bazarların inkişafı istiqamətində əməkdaşlığını və birgə işini asanlaşdırmaq üçün Şərq Tərəfdaşlığı ölkələrindən olan təşkilatların Avropa Rəqəmsal Texnologiyalar üzrə KOB-lar İttifaqına inteqrasiyasını dəstəkləməkdir.\nTədbirin ətraflı proqramına buradan baxa bilərsiniz. Avropa Rəqəmsal Texnologiyalar üzrə KOB-lar İttifaqının fəaliyyəti, iştirak imkanları və seçim kriteriyaları haqqında məlumatı buradan tapmaq olar.\nGuide for EaP stakeholders on joining European DIGITAL SME AllianceDownload


BİZ KİMİK – AZƏRBAYCANLI, AZƏRİ TÜRKÜ, YOXSA TÜRK?!\nAna Sayfa » Yazılar » BİZ KİMİK – AZƏRBAYCANLI, AZƏRİ TÜRKÜ, YOXSA TÜRK?!\nİstambulda keçirilən beynəlxalq konfransda azərbaycanca çıxış etməyim türk millətçilərini üstümə qaldırdı\nMart ayının 13-də artıq Türkiyənin İstambul şəhərində idim. Sultaniyyə deyilən yerdə “Türk Dış Politikası” adlı beynəlxalq konfrans başlayırdı. Səhər saatlarında konfrans keçiriləcək yerə çatdım. Xeyli gənc alim və tədqiqatçı toplaşmışdı. Hamı səbirsizliklə konfransın rəsmi açılışını gözləyirdi. Azərbaycandan da 5-6 gənc araşdırmaçı iştirak edirdi, hamısı ilə yaxınlaşıb görüşdüm, hal-əhval tutdum. Açılışdan öncə ayaqüstü digər iştirakçılarla – Türkiyə, Kipr, Qırğızıstan, Belarus, Kosova, Macarıstan, Makedoniya, İrak, Ukrayna, Rusiya və digər öldələrdən gəlmiş gənclərlə fikir mübadiləsi aparırdıq. Azərbaycandan olan bəzi iştirakçıların davranışları və fikirləri məndə xeyli təəssüf hissi yaratdı. Sanki Azərbaycan yaddan çıxmışdı. İştirakçılar içərisində yeganə insan mən idim ki, sinəmə Azərbaycan bayrağı nişanı vurmuşdum və bununla da digər iştirakçılara azərbaycanlı olduğumu göstərirdim. Danışanda ana dilimizdə – Azərbaycan dilində danışır və Azərbaycanı daha çox müsbət prizmadan təsvir etməyə çalışırdım.\nDüzdür, Azərbaycanda vəziyyət heç də ürəkaçan deyil – demokratiya yoxdur, rüşvətxorluq baş alıb gedir, söz azadlığı yoxdur, monarxiya qurulur. Amma Azərbaycanın minillərdən bəri süzülüb gələn milli-mənəvi dəyərləri var, zəngin mədəniyyəti, yeraltı və yerüstü sərvətləri var, Qarabağ kimi dərdimiz, yüzlərlə şəhidimiz var bizim. Mən daha çox bu mövzulardan danışdığm bir zamanda yanımdakı bir nəfər Azərbaycan adlı bir millətin olmadığını, bu ölkənin heç bir tarixə malik olmadığını, əhalisinin isə yalnız rus, erməni, talış, ləzgi və avarlardan ibarət olduğunu israrla sübut etməyə çalışırdı. Qulaqlarıma inana bilmədim. Bunu deyən bir azərbaycanlı idi. Arxama çöndüm, adını çəkmək istəmədiyim bu cavan oğlan digər əcnəbi qonaqlara Azərbaycanı “təsvir” edirdi. Vətənimi dəlicəsinə sevdiyimdən müdaxilə etmək qərarına gəldim, amma zor gücünə deyil, söz gücünə. Başladım Azərbaycanın tarixindən danışmağa, Sovet İttifaqının tərkibində uzun illər yaşadığımızdan türkçülük anlayışını hələ indi-indi başa düşdüyümüzü, buna baxmayaraq qədim Türk dünyasının bir qolu olan Azəri türkləri olduğumuzu anlatdım. Bildirdim ki, bütün dünyada olduğu kimi Azərbaycanda da bütün millətlər qardaş kimi yaşayırlar, hətta ləzgi, avar və talışlar da özlərini azərbaycanlı hesab edirlər.\nahmed_istambul-2Nə isə… Konfrans başladı. Rəsmi açılışdan sonra dərhal gənc alimlərin çıxışları dinlənilməyə başladı. Aparıcı gözləmədiyim halda ilk çıxış üçün məni dəvət etdi. Tribunaya qalxdım və azərbaycanca çıxış etməyə başladım. Çıxışımın mövzusu “Rusiya və Türkiyə – müharibələrdən müttəfiqliyə doğru” idi. Hələ qədim zamanlardan bu iki dövlətin qarşılıqlı münasibətlərini təsvir etdim, müasir dövrdə bu iki dövlətin nə qədər strateji partnyor olduğunu bildirdim. Rusiya və Türkiyə arasındakı hərbi müttəfiqliyə diqqəti çəkdim, bildirdim ki, ABŞ və Avropanın yardımı olmasa belə, Türkiyə ayaq üstə dayana bilər və lazım gəldikdə Rusiyanın köməyindən yararlana bilər. İki ölkə arasında iqtisadi və mədəni əlaqələrdən də qısaca bəhs etdim. Çıxışımı bitirdim. Məndən sonra 4-5 nəfər də müxtəlif mövzularda çıxışlar etdilər. Birinci bölmə öz işini yekunlaşdırdı. Lakin yekunlaşdırmazdan əvvəl çıxışları dinləyən insanlar gənc alimlərə suallar verdilər. Maraqlısı odur ki, yerdən verilən 5 sualın hamısı birbaşa mənə ünvanlanmışdı. Birinci sualı verən Türkiyənin Samsun Universitetindən gənc bir tədqiqatçı idi. Əslində onun sualı bir qədər irad kimi də səslənirdi. “Sayın Ahmet bey, siz neden türkce konuşmuyorsuz. Biz sizi anlayamıyoruz…” dedi.\nAçığı bu sualı gözləyirdim. Burada türk millətçilərinin nə qədər qeyri-peşəkar olduqları üzə çıxdı. Cavabımın daha başa düşülən olması və hədəfə daha düzgün çatması üçün Anadolu türkcəsində danışmağa başladım. Bildirdim ki, “Sayın hocam, kardeşim, ben zaten türkce konuşuyorum. Türk derkən, büyük bir türk dünyası anlaşılır. Bu dünyaya Türkiye, Azerbeycan, Türkmenistan, Kirgizistan, Özbekistan, Kazakıstan ve diger türk devletleri aittir. Tün devletlerin kendi dili, yani lehçesi oluyor. Türkiyede yaşayan türkler Anadolu türkcesinde, Türkmenistandakı türkler Türkmen türkcesinde, Azerbeycanda yaşayan türkler ise Azeri türkcesinde konuşuyorlar. Aynı dildir, ama farklı lehçelerdir. Ben Sizin dili pek iyi anlıyorum, ama siz de beni anlamak zorundasınız”.\nBu sözləri demişdim ki, yerdən alqışlar eşitdim. Mənə sual verən cavan oğlan bir qədər qızardı və pərt olmamaq üçün ikinci sualını replika şəklində verdi – “Azerbeycanda türk diline yasak koyulmuş, televizyonlarda türk dizilerinin yayınlanması durdurulmuşdur. Azerbeycan türk diline sayqısızlıq ediyor” dedi. Cavabımı yenə Anadolu türkcəsində verdim və bildirdim ki, Azərbaycanda təkcə Türkiyənin seriallarına deyil, bütün əcnəbi kinoların nümayişinə qadağa qoyulub. Bu, Azərbaycan dilinin qorunması və milli kino sənayesinin inkişaf etdirilməsi üçün edilib. Çünki, bizdə milli kinolar çəkilmir və millət ancaq əcnəbi seriallara baxmaqla vaxtını keçirir, milli genefonumuz zəhərlənir. Digər suallar da maraqlı idi. Türkiyənin regiondakı mövqeyi və Rusiya ilə münasibətləri barədə mənə suallar verildi.\nKonfransdan sonra ayaqüstü fikir mübadiləsi də aparıldı. Təhsilim rusyönümlü olduğundan çoxları məni rus hesab edirdi, hətta familiyamın “Şahidov” olmasını dəlil gətirərək mənə irad tuturdular. Mən isə adın, soyadın əslində heç bir əhəmiyyət kəsb etmədiyini, insanın milli ruhunun necə olmasını irəli sürürdüm. Konfransa qatılan iştirakçıların əksəriyyəti türk millətçilləri idi. Hamı bir ağızdan Türk Dünyasından, türk dövlətlərinin birləşməsindən danışırdı. Ancaq pərakəndəlik hiss olunurdu, çünki birləşmənin necə baş verəcəyini heç özləri də bilmirdilər.\nBir professorla söhbət edirdim. Qəflətən mənə sual verdi ki, “Azərbaycan niyə Türkiyəyə birləşmir?” Açığı ziyalı bir adamdan belə sualı gözləmirdim. Xeyli mübahisə etdik. Bildirdim ki, “Türkiyəyə birləşmək” kəlməsi ilə “Türkiyə ilə birləşmək” kəlməsi arasında yer və göy qədər fərq var. Biz onsuz da Türkiyə ilə bir yerdəyik, beynəlxalq təşkilatlarda bir-birimizi dəstəkləyirik, ortaq məsələlərdə eyni mövqedən çıxış edirik. Buna baxmayaraq, hər hansı bir birlikdə, ittifaqda birləşməyə, Avropa Birliyi, Afrika Ölkələri Birliyi, NATO və digər birliklər kimi biz də birlik qurmağa hazırıq. Amma bu, heç də “Türkiyəyə birləşmək” anlamına gəlmir. Çünki biz eyni millət olsaq da, ayrı-ayrı dövlətik. Hər bir dövlətin isə öz maraqları olur. Bundan başqa, Türkiyə cəmiyyəti ilə Azərbaycan cəmiyyəti arasında bir sıra kəskin fərqlər mövcuddur ki, bunların da həll edilməsi üçün uzun müddət vaxt lazımdır.\nahmed_istambul-1Hər kəs öz fikrində israr edirdi. Mən əvvəlcə özümü azərbaycanlı kimi təqdim edirdim. Ciddi etirazlarla qarşılaşdım. Fikrimi bir qədər redaktə etdim, dedim Azəri türküyəm. Dedim hamımız türkük, siz Anadolu türkü, Türkmən türkü, Kazax türkü, biz də Azəri türkü. Bu cavab müəyyən qədər aralığı sakitləşdirə bildi. Sonda Şimali Kipr Türk Cümhuriyyətinin prezidenti professor Rauf Denktaş çıxış etdi. Konfransdan sonra verilən rəsmi ziyafətdə Kipr prezidenti ilə də qısa dialoqum oldu. Onunla əsasən Kipr problemi ətrafında söhbət etdim, məni maraqlandıran bəzi suallara Rauf Denktaşdan maraqlı cavablar aldım.\nƏslində Türkiyədən ən xoş hisslərlə ayrılmışdım. Lakin Bakıya düşdüyümdə çox peşman oldum. Sağ olsunlar, gömrükçülərimiz, təmiz qanımızı qaraltdılar. Əsl görməmişlik nümayiş etdirib, Kipr prezidenti Rauf Denktaşın mənə hədiyyə etdiyi suvenir qələmləri müsadirə etdilər. Heç bir qanun-qayda, normativ akt və əsas gətirmədən həmin hədiyyə qələmləri məndən aldılar və “gömrük rəisi belə tapşırıb” dedilər. Bilmirəm, bu Azərbaycan nə vaxt düzələcək. “Gəzməyə qərib ölkə, ölməyə Vətən yaxşı” deyiblər, amma burada heç ölməyə də imkan vermirlər. Bir qələm nə olan şeydir ki, bizim gömrükçülər onu mənim əlimdən alırlar. Yazıqlar olsun Sizə!


» Ümumdünya Səhiyyə Təşkilatının məlumatına görə…\n21 Mart 2020 13:05\nAzərbaycanda martın 6-na gözlənilən hava proqnozu açıqlanıb.Ekologiya və Təbii Sərvətlər Nazirliyinin Milli Hidrometeorologiya Departamentindən Azərtac-a verilən məlumata görə, Bakıda və Abşeron yarımadasında havanın dəyişkən buludlu olacağı, əsasən yağmursuz keçəcəyi gözlənilir. Gecə və səhər bəzi yerlərdə duman olacaq. Cənub küləyi əsəcək. Havanın temperaturu Abşeron yarımadasında gecə 6-9°, gündüz 12-15°, Bakıda gecə 7-9°, gündüz 13-15° isti olacaq.Atmosfer təzyiqi normadan yüksək 764 millimetr civə sütunundan 767 millimetr civə sütununa yüksələcək, nisbi rütubət gecə 75-85, gündüz 50-55 faiz təşkil edəcək.Azərbaycanın rayonlarında hava əsasən yağmursuz keçəcək. Gecə və səhər bəzi yerlərdə duman olacaq. Şərq küləyi əsəcək. Havanın temperaturunun gecə 3-7°, gündüz 15-20°, dağlarda gecə 1-6°, gündüz 9-14° isti olacağı gözlənilir.Sinoptiklərin tibbi-meteoroloji proqnozuna görə, martın 6-da Abşeron yarımadasında sabit hava şəraiti gözlənilir ki, bu da meteohəssas insanlar üçün əlverişlidir.Naxçıvan Muxtar Respublikasında hava əsasən yağmursuz keçəcək. Şərq küləyi əsəcək. Havanın temperaturunun gecə 0-5°, gündüz 14-19° isti olacağı proqnozlaşdırılır.Yuxarı Qarabağ: Xankəndi, Şuşa, Xocalı, Xocavənd, Qubadlı, Zəngilan, Laçın, Kəlbəcər, Daşkəsən, Gədəbəy rayonlarında hava əsasən yağmursuz keçəcək. Ayrı-ayrı yerlərdə duman olacaq. Şərq küləyi əsəcək. Havanın temperaturunun gecə 1-6°, gündüz 9-14° isti olacağı bildirilir.Gəncə şəhərində, Qazax, Goranboy, Tərtər, Ağdam, Füzuli, Cəbrayıl rayonlarında hava əsasən yağmursuz keçəcək. Ayrı-ayrı yerlərdə duman olacaq. Şərq küləyi əsəcək. Havanın temperaturunun gecə 3-7°, gündüz 14-19° isti olacağı gözlənilir.Balakən, Zaqatala, Qax, Şəki, Oğuz, Qəbələ, İsmayıllı, Ağsu, Şamaxı, Siyəzən, Şabran, Xızı, Quba, Xaçmaz, Qusar rayonlarında hava əsasən yağmursuz keçəcək. Gecə və səhər bəzi yerlərdə duman olacaq. Şərq küləyi əsəcək. Havanın temperaturunun gecə 1-6°, gündüz 13-18° isti, dağlarda gecə 0-4°, gündüz 8-13° isti olacağı ehtimalı var.Mərkəzi Aran: Mingəçevir və Şirvan şəhərlərində, Yevlax, Göyçay, Ağdaş, Kürdəmir, İmişli, Ağcabədi, Beyləqan, Sabirabad, Biləsuvar, Saatlı, Hacıqabul, Salyan, Neftçala rayonlarında hava əsasən yağmursuz keçəcək. Gecə və səhər bəzi yerlərdə duman olacaq. Şərq küləyi əsəcək. Havanın temperaturunun gecə 3-7°, gündüz 15-20° isti olacağı ehtimal edilir.Masallı, Yardımlı, Lerik, Lənkəran, Astara rayonlarında hava əsasən yağmursuz keçəcək. Səhər dağlarda duman olacaq. Şərq küləyi əsəcək. Havanın temperaturu gecə 4-7°, gündüz 15-18° isti, dağlarda gecə 4-6°, gündüz 10-15° isti olacaq.xeber100.com\nMart 5, 2020 14:44\nÖlkə ərazisində martın 3-nə gözlənilən hava proqnozu açıqlanıb.Ekologiya və Təbii Sərvətlər Nazirliyinin Milli Hidrometeorologiya Departamentindən Azərtac-a verilən məlumata görə, Bakıda və Abşeron yarımadasında havanın dəyişkən buludlu olacağı, əsasən yağmursuz keçəcəyi gözlənilir. Lakin gecə bəzi yerlərdə yağış yağacağı ehtimalı var. Səhər saatlarında duman olacaq. Şimal-qərb küləyi əsəcək, gündüz cənub küləyi ilə əvəzlənəcək. Havanın temperaturunun Abşeron yarımadasında gecə 3-5°, gündüz 11-14° isti, Bakıda gecə 3-5°, gündüz 11-13° isti olacağı ehtimal edilir. Atmosfer təzyiqi 767 millimetr civə sütunundan 770 millimetr civə sütununa yüksələcək, nisbi rütubət gecə 75-85, gündüz 60-70 faiz təşkil edəcək.Azərbaycanın rayonlarında hava əsasən yağmursuz keçəcək. Lakin gecə bəzi şərq rayonlarında havanın yağıntılı keçəcəyi, ayrı-ayrı yerlərdə duman olacağı proqnozlaşdırılır. Qərb küləyi əsəcək. Havanın temperaturunun gecə 3-6°, gündüz 11-16° isti, dağlarda gecə 0-5° şaxta, gündüz 2-6° isti olacağı bildirilir.Sinoptiklərin tibbi-meteoroloji proqnozuna görə, martın 3-4-də Abşeron yarımadasında meteoroloji amillərin zəif və mülayim tərəddüdü gözlənilir ki, bu da meteohəssas insanlar üçün əlverişlidir.xeber100.com\nMart 2, 2020 13:29\nMartın 1-nə gözlənilən hava proqnozu açıqlanıb\nAzərbaycanda martın 1-nə gözlənilən hava proqnozu açıqlanıb.Ekologiya və Təbii Sərvətlər Nazirliyinin Milli Hidrometeorologiya Departamentindən Azərtac-a verilən məlumata görə, Bakıda və Abşeron yarımadasında havanın dəyişkən buludlu olacağı, arabir tutulacağı, əsasən yağmursuz keçəcəyi gözlənilir. Gecə və səhər bəzi yerlərdə duman olacaq. Şimal-qərb küləyi əsəcək, gündüz güclü olacaq. Havanın temperaturu Abşeron yarımadasında gecə 4-7°, gündüz 8-11° isti, Bakıda gecə 5-7°, gündüz 9-11° isti olacaq. Atmosfer təzyiqi 758 millimetr civə sütunundan 764 millimetr civə sütununa yüksələcək. Nisbi rütubət gecə 70-80, gündüz 60-65 faiz təşkil edəcək.Sinoptiklərin tibbi-meteoroloji proqnozuna görə, martın 1-də Abşeron yarımadasında gündüz güclü xəzri küləyinin əsəcəyi gözlənilir ki, bu da bəzi meteohəssas insanlarda narahatlıq hissi yarada bilər.Azərbaycanın rayonlarında arabir yağış, dağlıq ərazilərdə qar yağacağı, bəzi şimal və şərq rayonlarında intensiv olacağı ehtimalı var. Gecə və səhər bəzi yerlərdə duman olacaq. Qərb küləyi əsəcək, ayrı-ayrı yerlərdə arabir güclənəcək. Havanın temperaturunun gecə 4-9°, gündüz 13-18° isti, dağlarda gecə 3° şaxtadan 2°-dək isti, gündüz 4-8° isti olacağı ehtimal edilir.Naxçıvan Muxtar Respublikasında arabir yağış, dağlıq ərazilərdə qar yağacağı gözlənilir. Qərb küləyi əsəcək, gündüz ayrı-ayrı yerlərdə arabir güclənəcək. Havanın temperaturu gecə 2° şaxtadan 3°-dək isti, gündüz 5-10° isti olacaq.Yuxarı Qarabağ: Xankəndi, Şuşa, Xocalı, Xocavənd, Qubadlı, Zəngilan, Laçın, Kəlbəcər, Daşkəsən, Gədəbəy rayonlarında havanın arabir yağıntılı olacağı, qar yağacağı gözlənilir. Gecə və səhər bəzi yerlərdə duman olacaq. Qərb küləyi əsəcək, gündüz ayrı-ayrı yerlərdə arabir sürətlənəcək. Havanın temperaturunun gecə 3° şaxtadan 2°-dək isti, gündüz 4-8° isti olacağı proqnozlaşdırılır.Gəncə şəhərinin, Qazax, Goranboy, Tərtər, Ağdam, Füzuli, Cəbrayıl rayonlarının bəzi yerlərində yağış yağacağı, gündüz tədricən kəsiləcəyi gözlənilir. Səhər ayrı-ayrı yerlərdə duman olacaq. Qərb küləyi əsəcək, gündüz bəzi yerlərdə arabir güclənəcək. Havanın temperaturunun gecə 4-9°, gündüz 11-16° isti olacağı bildirilir.Balakən, Zaqatala, Qax, Şəki, Oğuz, Qəbələ, İsmayıllı, Ağsu, Şamaxı, Siyəzən, Şabran, Xızı, Quba, Xaçmaz, Qusar rayonlarında arabir yağış, bəzi yerlərdə qar yağacağı, ayrı-ayrı yerlərdə intensiv olacağı ehtimalı var. Bəzi yerlərdə duman olacaq. Qərb küləyi əsəcək, gündüz bəzi yerlərdə arabir sürətlənəcək. Havanın temperaturunun gecə 0-5°, gündüz 8-13° isti, dağlarda gecə 2-7° şaxta, gündüz 0-5° isti olacağı ehtimal edilir.Mərkəzi Aran: Mingəçevir və Şirvan şəhərlərində, Yevlax, Göyçay, Ağdaş, Kürdəmir, İmişli, Ağcabədi, Beyləqan, Sabirabad, Biləsuvar, Saatlı, Hacıqabul, Salyan, Neftçala rayonlarında hava əsasən yağmursuz keçəcək. Lakin gecə və səhər bəzi yerlərdə duman, çiskin olacağı, axşama doğru isə yağış yağacağı proqnozlaşdırılır. Qərb küləyi əsəcək, gündüz ayrı-ayrı yerlərdə arabir güclənəcək. Havanın temperaturunun gecə 4-9°, gündüz 13-18° isti olacağı ehtimalı var.Masallı, Yardımlı, Lerik, Lənkəran, Astara rayonlarında gün ərzində arabir yağış yağacağı, bəzi yerlərdə intensiv olacağı, dağlıq ərazilərdə qar yağacağı bildirilir. Şərq küləyi əsəcək, gündüz ayrı-ayrı yerlərdə arabir sürətlənəcək. Havanın temperaturunun gecə 5-8°, gündüz 10-15° isti, dağlarda gecə 0-4°, gündüz 5-8° isti olacağı gözlənilir.xeber100.com\nFevral 29, 2020 18:43


Tahir Kərimov Salyandakı villasını neçiyə satır? Ceyms Uorlik Bakıda mətbuat konfransı keçirir Ukraynada məktəblilər yay tətilinə qışda çıxacaq Yağış avtobusları bu hala saldı- FOTOLAR Qonşusuna zamin durdu, pensiya pulundan oldu DƏHŞƏT: Ölüm ayağında olan qadını taksiyə mindir Xalq artistinin oğlu öldü İŞİD-dən yenə edam – 284 nəfər güllələndi Necati Şaşmaz “Kurtlar Vadisi Darbe” “Qarpız-yemiş yetişdirməklə bala başı saxl Dövlət İmtahan Mərkəzi dövlət qeydiyyatına alını “Visa Azərbaycan” şirkəti sorgunun nəticələrini açıqladı\n03 İyun 2015 / 12:02 / Baxış sayı: 70 İyunun 2-də Visanın əhəmiyyəti və üstünlükləri mövzusunda dəyirmi masa keçirilib. Visa şirkətinin Qafqaz ölkələri üzrə biznesin inkişafı meneceri İrina Kamxadze Visa kartların imkanlarından, üstünlüklərindən və dünya üzrə istifadə istiqamətləri haqqında məlumat verib. O bildirib ki, bu gün dünyanın inkişaf etmiş ölkələrində insanlar əksər ödənişlərinin nağdsız vasitələrlə – elektron pulla həyata keçirirlər, çünki bu həm rahat, həm də daha təhlükəsizdir.\n“Visa Azərbaycan” şirkətinın biznesin inkişafı üzrə meneceri Nurlan Hacıyev Azərbaycanda Visa kartlarla ödəmələrin həyata keçirilməsi sahəsində görülən işlər və bankların əldə etdiyi təcrübələr haqda danışıb.\nTədbirdə dünyanın aparıcı bazar araşdırma şirkətlərindən biri olan “GfK”-nın Ukrayna nümayəndəliyinin 2015-ci ilin aprel ayında Azərbaycanda “Azərbaycanlılar yay istirahətini necə planlaşdırır?” mövzusunda apardığı sorğunun nəticələri təqdim olunub. Sorğunun nəticələrini təqdim edən “GfK” Ukraynanın maliyyə araşdırmaları departamentinin rəhbəri Dmitri Yablonski qeyd edib ki, azərbaycanlılar xarici ölkələrə istirahət üçün getdikləri zaman daha çox Visa kartlarla ödəmələri həyata keçirməyə üstünlük verirlər. Sorğuda iştirak edən azərbaycanlılar belə ödəmələrin sərfəli və təhlükəsiz olduğunu qeyd ediblər.


Gilasın faydaları » Qadin.Net ~ İlk milli qadın portalı... Azərbaycan xanımlarına...\nGilasın faydaları nələrdir? Gilas hansı xəstəliklərə xeyirlidir?\nGilas, tərkibində yüksək antioksidant olduğuna görə sinir hüceyrələrinin daha sağlam mübadilə etməsinə şərait yaradır və bu xüsusiyyətilə aktual olan yuxusuzluq problemini aradan qaldırmağa kömək edir.\nAltsheymer xəstəliyini şiddətləndirən bir çox hal var. Xüsusilə, orta yaşlı və orta yaşdan yuxarı insanlarda özünü büruzə verən və həyat keyfiyyətini aşağı salan bu xəstəlik üçün həkimlər ən faydalı meyvənin gilas olduğunu söyləyirlər.\nQan təzyiqinin artması ilə yüksək təzyiq, insult və iflic kimi xəstəliklərin baş vermə riski artır. Lakin gilasın tərkibində olan bor qan təzyiqini nizamlayır.\nHərəkətsiz yaşayış və qeyri-sağlam qidalanma əzələ və sümük sağlamlığına pis təsir edir. Əzələ ağrılarının 30 yaşdan sonra artmasının səbəblərindən biri də budur. Bu da gün ərzində insanın yorğun hiss etməsinə səbəb olur və hərəkətlərini məhdudlaşdırır. Ancaq gilas tərkibindəki flavonoid nəticəsində əzələ və sümüklərdəki toksinlər azaldır.\nHüceyrələrin qocalması və yenilənməməsi dəri xəstəliklərini artırır. Xüsusilə, saç hüceyrələrinin vitamin itirməsi, kökünün zəifləməsinə səbəb olur. Bu da zədələnmə, tökülmə və zəifləmə kimi hallara yol açır. Eyni zamanda, dəri yenilənməsi zəifləyir və dərinin öz-özünü bərpasının qarşısı alınır. Lakin gilas tərkibindəki antioksidantlarla hüceyrələrin yenilənməsini dəstəkləyir.\nGüclü C vitaminidir. Bu səbəbdən də hüceyrələrin yenilənməsini dəstəkləyərkən, mutasiyaməruz qalmasının qarşısını alır. Beləliklə, xərçəng xəstəliyi riskini aşağı salır. Xüsusilə, kolon və bağırsaq xərçəngi xəstəlikləri üçün gilas olduqca faydalıdır.\nGilas sapının faydaları:\n-Güclü bir sidikqovucudur.\n-Ürək və damar xəstəlikləri riskini azaldır.\n-Bədəndə toksin yığımının qarşısını alır.\n-Həzm və maddələr mübadiləsini normallaşdırır.\n-Arıqlamağa kömək edir.\nGilasın hər hansı bir zərəri varmı?\nCiddi dərəcədə bir zərəri yoxdur. Lakin bəzi insanların immunitet sistemləri gilasın vitaminlərinə qarşı allergik reaksiya verə bilər. Bu da dəridə qızartı, ağız ətrafında yara, dilin şişməsi ilə nəticələnə bilər.\nTərcümə etdi: Humay Bayram\nHərəkətsiz yaşayış və qeyri-sağlam qidalanma əzələ və sümük sağlamlığına pis təsir edir\nHereketsizliy menim belimi qiracag\nQan təzyiqinin artması ilə yüksək təzyiq, insult və iflic kimi xəstəliklərin baş vermə riski artır. Lakin gilasın tərkibində olan bor və antosiyanin qan təzyiqini nizamlayır.


Növbəti idmançımıza "yaşıl işıq" yandırılıb\n16:27 27.04.2019 (Yenilənib 14:17 27.04.2019)\nYarışlar 29-30 iyun tarixlərində Minskin Çijovka-Arena kompleksində keçiriləcək\nBAKI, 27 aprel — Sputnik. Cari ilin 21-30 iyun tarixlərində Belarusun paytaxtı Minskdə 2-ci Avropa Oyunlarında Azərbaycandan daha bir karateçi iştirak edəcək. Bu barədə Sputnik Azərbaycan-a Karate Federasiyasından məlumat verilib.\nBildirilib ki, Avropa Karate Federasiyasının (EKF) oyunlarla bağlı xüsusi göstəricilərə əsasən qərarı ilə Rafiz Həsənov (-67 kq) öz çəki dərəcəsində mübarizə aparacaq 8 idmançı arasına daxil edilib.\nBeləliklə, 50 ölkədən 4000-dən artıq idmançının 15 növ üzrə mübarizə aparacağı 2-ci Avropa Oyunlarına 7 karateçimiz qatılacaq. Azərbaycanı Firdovsi Fərzəliyev (-60 kq), Rafiz Həsənov (-67 kq), Rafael Ağayev (-75 kq), Asiman Qurbanlı (+84 kq) və Roman Heydərov (kata), eləcə də Nuranə Əliyeva (-50 kq) və İrina Zaretska (-68 kq) təmsil edəcək.\nyarış, karate, Azərbaycan, Avropa Oyunları, Minsk, Belarus


Ümidsizliyə qarşı 3 metod » Ahlibeyt.ge\nAhlibeyt.ge » İslam elimləri » Ümidsizliyə qarşı 3 metod\nTarix: 16-05-2021, 11:07\nİnsanın Allaha dua etməsi Həzrət Adəmin (ə) zamanından başlamışdır. Allah Adəmi (ə) xəlq edəndən və o, da qadağan edilmiş ağacdan yedikdən sonra yerə sürgün edilir və əlini dua üçün açır. Müqəddəs kəlmələrdən istifadə edərək, Allahdan əfv və bağışlanma istəyir.\nBelə ki, oxuyuruq: “(Yer üzündə bir müddət qaldıqdan) sonra, Adəm öz Rəbbi tərəfindən bəzi kəlmələr aldı (ona tövbə təlqin olundu və ya öyrədilən adlarla ona tövbə ilham olundu və o, tövbə etdi). Allah da ona nəzər edərək, tövbəsini qəbul etdi”. (“Bəqərə” 37).\nİnsan həyatı boyunca duadan əl çəkməmişdir və dua onun çətinliklərə qarşı ən yaxşı silahıdır. Hər bir müsəlman gün ərzində qıldığı müstəhəb və vacib namazlarında Allaha dualar edir. Onu sirat yoluna hidayət etməsini istəyir. Nemət verdiklərinin yoluna, qəzəbləndiyi kəslərin yoluna deyil.\n“(Peyğəmbərlər və onların həqiqi ardıcılları kimi) nemət verdiyin kəslərin - (Sənin) qəzəb(in)ə düçar olmamış və azmamışların yoluna!” (“Fatihə” 7).\nBəs yolunu azmış və Allahın qəzəbləndiyi kəslər kimlərdir? Quran ayələri bu cür insanlardan birinin İlahi rəhmətə ümidsiz olanların olduğunu bildirir. “Dedi: "Öz Rəbbinin rəhmətindən azğınlardan başqa kim naümid olar?!" (“Hicr” 56).\nLənətlik şeytan insanları yolundan azdırmaq üçün bu yoldan çox istifadə edir. Ona görə də var gücü ilə fəryad çəkib deyir: "Və şübhəsiz onları azdıracaq və (uzun-uzadı) arzulara düçar edəcəyəm”. (“Nisa” 119).\nBəli, əgər insan Allahın rəhmət və məğfirətinə inansa, bilsə ki, bütün çətinliklərin açarı Onun əlindədir, heç bir zaman İlahi rəhmətdən ümidsiz olmaz. Ümidsiz o insanlardır ki, etiqadları yoxdur və daima qorxu və dəhşət içindədirlər.\nİndi seçim sizinlədir ki, hansı tərəfə gedəsiniz. Qorxu və dəhşət tərəfinə, yoxsa elm və etiqad tərəfinə.\nAllah buyurur: “Şeytan (hər dəfə mallarınızı Allah yolunda xərclədiyiniz zaman) sizə yoxsulluq vəd edir və (xəsislik və sairə kimi) pis işləri əmr edir. Allah isə sizə Öz tərəfindən bağışlanmaq və xeyir-bərəkət vədəsi verir. Allah geniş (vücud, qüdrət və rəhmət sahibi) və (hər şeyi) biləndir”. (“Bəqərə” 268).\nƏgər insan Allahın qüdrətini tanısa və onu dərk etsə, heç bir zaman İlahi rəhmətdən ümidsiz olmaz. Yaxşı olar ki, hər bir müsəlman bu ayəni əzbərləsin və onun mənasını dərk etsin:\n“De: «Allahım! Ey hər bir mülkün həqiqi sahibi! Ey bütün hökumətlər üzərində mütləq hakim! İstədiyin kəsə hökmdarlıq verir və istədiyin kəsdən hökmdarlığı alırsan, istədiyinə izzət verir və istədiyini xar edirsən! Xeyir(in həqiqəti) Sənin əlindədir. Doğrudan da Sən hər bir şeyə qadirsən»”. (“Ali-İmran” 26).\nİlahi rəhmətə ümidsizliyi aradan qaldırmağın ən yaxşı yollarından biri də Allahın sonsuz rəhmətinə etiqad bəsləməkdir.\nAllah özünü belə tanıdır: “Sizin tanrınız - tək olan Allahdır, (ibadət edilməyə layiq) Ondan başqa bir tanrı yoxdur. O, bağışlayan və mehribandır”. (“Bəqərə” 163).\nAllahın minlərlə mübarək sifətlərini və müqəddəs adlarını yada salmaq olar ki, hər biri ümidsizliyi aradan aparar və bizlərə sonsuz ümid bəxş edər. Əgər İlahi rəhmətə ümidimiz olarsa, həyatda günü-gündən daha çox irəli getmiş olar və müvəffəqiyyət qazanarıq.


Erməni işğalının yaratdığı humanitar-mənəvi itkilər | Sizinyol.com\nErməni işğalının insan faktoruna vurduğu humanitar-mənəvi itkilər, İnsan sağlamlığının itirilməsindən yaranan iqtisadi itkinin qiymətləndirilməsi nəzəriyyəsi “həyatın keyfiyyəti” anlayışından istifadəyə əsaslanan normativ metodun modifikasiyasına uyğundur. Ümumi halda bu anlayış insanın ona xas olan funksiyaları yerinə yetirən fiziki və psixoloji amillərin geniş dairəsini əhatə edir.\nErməni işğalı nəticəsində yaranan humanitar-mənəvi itkilərin qiymətləndirilməsində ilk növbədə mənəvi iztirab, soyqırım, işgəncə, qorxu kimi amillər nəzərə alınmalıdır. Bu hal nəinki qaçqın və məcburi köçkünləri eləcədə bütün ölkənin əhali qrupunu əhatə edir.\nMövcud sağlamlıq səviyyəsində zərərçəkənin hissləri və funksional imkanları həyatın keyfiyyətinin ölçülməsi üçün əsas kimi çıxış edir.\nNəzərə almaq lazımdır ki, qaçqın və məcburi köçkünlərin mənəvi iztirab, soyqırım, işgəncə, qorxu nəticəsində, sağlamlığının itirilməsindən yaranan fiziki itkiləri xarakterizə edir. Bu hisslərin ölkənin digər əhali qrupunu da əhatə edə biləcəyi istisna deyil.\nSağlamlığın itirilməsinə görə kompensasiyaların ölçüsünün müəyyən edilməsində Beynəlxalq Əmək Təşkilatının “Sosial təminatın minimal ölçüləri haqqında” konvensiyası nəzərdə tutulsa da, bu konvensiyada insanların mənəvi iztirab, soyqırım, işgəncə, qorxu nəticəsində, sağlamlığının itirilməsindən yaranan fiziki itkilər nəzərə alınmır.\nBelə ki, konvensiyada sağlamlığın itirilməsinin dəyər göstəricilərinin qiymətləndirilməsinin analitik metodları adətən müəyyən konseptual təsəvvürlərə əsaslanır ki, bunlara əsasən itirilmiş vaxtın dəyəri aşağıdakılar üzrə müəyyən edilir:\n• itirilmiş gəlirin kəmiyyəti;\n• itkilərdən kənarlaşmaq üçün insanın etmək istədiyi ödənişin məbləği (ödənişə hazırlıq metodu);\n• nəzərdə tutulan dövrdə ictimai sektorda ölüm hallarının azaldılması xərclərinin məbləği;\n• “həyatın sığortalanması” metodu;\n• “vaxtın qiyməti” göstəricisindən istifadə və s.\nVaxtın dəyərinin gəlir itkiləri üzrə qiymətləndirilməsi konsepsiyasına uyğun olaraq bu itkilərin kəmiyyəti onların cari dəyəri ilə istehlak xərclərinin məbləği arasındakı fərq kimi və müxtəlif dövrlər üzrə kəmiyyətlər arasında diskont nisbətlərin uçotu ilə hesablanır.\nÜmumiyyətlə, insan həyatı illərinin qiymətliliyinin yalnız göstərilən gəlirlərin kəmiyyəti ilə müəyyən edilməsi metodologiyasını qəbul etmək bir qədər çətindir. Bununla əlaqədar olaraq ödənişə hazırlıq metodu insan həyatının mənəvi dəyərinin bir çox amillərinin uçotu da nəzərə alınmalıdır. Bu metod mahiyyət etibarilə Pareto meyarlarından istifadəni nəzərdə tutur. Pareto meyarlarına görə heç olmazsa bir əhali qrupunun (bir nəfərin deyil) vəziyyətini yaxşılaşdıran istənilən tədbir səmərəli sayılır.\nİnsan həyatının qiymətləndirilməsində ödənişə hazırlıq metodundan istifadə əsaslandırılarkən nəzərdə tutulur ki, bütün insanlar ölüm, sağlamlığın itirilməsi və s. üzrə risklərin azaldılmasına müəyyən qədər vəsait xərcləyirlər. Məlumdur ki, qeyd olunan hallar tam aradan qalxmasa da, onların baş verməsi ehtimalı azalır.\nBeləliklə, ömür müddətinin artması insanın sonrakı illərdə yaşaması ehtimalının kəmiyyətinin artımına ekvivalentdir. Təcrübədə insan həyatının dəyərinin qiymətləndirilməsi üzrə nəzərə alınan modellərdən istifadənin əsas çətinlikləri insan həyatının müxtəlif dövrləri üzrə malik olduğu nemətlərin faydalılığının müəyyən edilməsi ilə bağlıdır.\nAyrı-ayrı ölkələrdə vətəndaşların orta ömür müddəti fərqli olduğu kimi bu və ya digər səbəbdən (ölüm, əlillik, xəstəlik və s.) sağlamlığını itirmiş şəxslərə verilən kompensasiyalar da fərqlənir.\nTəbii ki, həyat fəaliyyəti riskləri normativlərini sətrləşdirən ölkələr qanunvericiliklə insan həyatının və sağlamlığının itirilməsinə görə daha yüksək kompensasiya dərəcələrini təsdiq edirlər.\nAparılan araşdırmalardan məlum olur ki, bir çox ölkələrdə həyat və sağlamlığın iqtisadi qiymətləndirilməsi kifayət qədər ciddi şəkildə zərərçəkənin əmək haqqı (gəlir) səviyyəsinə bağlanır.\nO zaman belə bir nəticəyə gəlmək olar ki, Ermənistanın təcavüzü nəticəsində, azərbaycanlı qaçqın və məcburi köçkün əhalinin mənəvi itkiləri ikili zərər xarakteri daşıyır.\nBaşqa sözlə, bir tərəfdən Ermənistanın təcavüzü nəticəsində insanlar həlak olur, mənəvi iztirab, soyqırım, işgəncə, qorxu nəticəsində, iş qabiliyyətini itirir və nəticədə onların ailələri gəlirlərinin bir hissəsindən məhrum olurlar.\nDigər tərəfdən, dövlət belə ailələrə müxtəlif forma və ölçülərdə himayədarlıq etmək məcburiyyətində qalır. Deməli, bu halda Azərbaycan dövləti hər iki istiqamətdə zərərlə üzləşir.\n1988-1994-cü illərdə, eləcədə davam edən atəşkəs dövründə Azərbaycan Respublikasına Ermənistanın silahlı təcavüzü nəticəsində çoxsahəli zərərlər aşağıdakı kimi səciyyələnir.\n1 Əhaliyə vurulan zərərlər, o cümlədən:\nİnsan sağlamlığının itirilməsi nəticəsində vurulmuş humanitar-mənəvi zərərlər\nTerror qurbanları üzrə\nMünaqışə nəticəsində həlak olanlar üzrə\nƏsir, girov və itkin düşənlər üzrə\nƏlil olanlar üzrə\nQaçqın və məcburi köçkünlər üzrə\nYaşayış evləri üzrə\nYardımçı tikililər üzrə\nEv əşyaları üzrə\nMəişət əşyaları üzrə\nİribuynuzlu mal-qara üzrə\nXırdabuynuzlu mal-qara üzrə\nEv quşları üzrə\nŞəxsi avtomobilləri üzrə\nArı ailələri üzrə\nHəyətyanı, bağ və bostan sahələrindən istifadədən məhrumiyyətlər üzrə\nBir robot deyil ki, sübut * 1 + 1 =\nDüşmən gülləsinin öldürdüyü uşaqlarımız – FOTOLAR


Lent.az | KULIS - “Maşın-şou” bizi necə aldadır\n19-10-2017 / 10:30\n“Maşın-şou” bizi necə aldadır\n“Maşın-şou”... Səs-küylü, qalmaqallı realiti-şou. Maşın ətrafında ehtiraslar son həddə çatır, kimi udur, kimi uduzur, amma nəticədə onsuz da maşın əldən gedir. Cəmi bircə nəfərdən - xoşbəxt qalibdən başqa.\nŞou elə bu qalmaqalların üzərində qurulub. Qalmaqallar və aparıcının qalmaqalı şişirdib təqdim etmək məharəti olmasa hər şey çox maraqsız olardı. Tamaşaçıları ekrana bağlayan səngimək bilməyən ehtiraslardır.\nAparıcının məharətini bir daha qeyd etmək istəyirəm. Ara səngiyən kimi Murad Dadaşov vacib bir məlumat çatdırırmış kimi deyir ki, heç bilirsiniz burda nələr baş verir? Burda elə şeylər baş verir ki, iştirakçılar da özlərindən əmin deyillər! Gərginlik son həddədir! Və insanları əyləncəyə cəlb edən sair belə replikalar...\nMəqsəd olanları mümkün qədər şişirdilmiş təqdim edə bilməkdir.\nKommersiya maraqları üzərində qurulmuş şouları idarə etmək asan deyil. Bircə səhv neçə doğrunu sıradan çıxara bilər.\nTamaşaçılar şounu futbol matçlarını seyr etdikləri kimi izləyirlər. Ona görə topları qapıdan son dərəcə ustalıqla keçirməyi bacarmaq lazımdır.\nAmma nə qədər məharətli olsan da, məsələnin məğzini ört-basdır etmək mümkün deyil.\nBəs mahiyyət nədir?\nRealiti şoulara bildiyim qədər adi adamlar cəlb olunurlar, o adamların ki, maşına həqiqətən ehtiyacları var. Təxminən 10 il öncə, ilk “Maşın-şou”da Allahverdi adlı iştirakçını xatırlayıram. Kasıb oğlan idi, amma kimsəni maşından uzaqlaşdırmağa qıymayıb “Bir dəmir parçasına görə niyə insanlığımızı itirək?” - deyirdi.\nAllahverdi adlı kasıb oğlan mərdliyiylə yadımda qalıb. Amma yəqin ki, onu az xatırlayırlar. Çünki Allahverdinin mənəvi özəllikləri çağdaş dünyanın tələbatlarına uymur.\n“Maşın-şou”nun tarixində tutaq ki, 3-cü yarışmada kişi söyüşləri söyən ulduz müğənni, 6-cıda mavi olduğunu etiraf edən kişi müğənni, 10-cuda hamıya kələk gəlməyi bacarmış hiyləgər tele-ulduz, 14cü-də hətərən-pətərən danışaraq nüfuzunu yerlə bir edən hündür “priçeskalı” xanəndə yadda qalıb.\nElə ona görə də maşının sponsorları adi adamlarla yox, tanınmış müğənnilərlə oynamaq istəyir. O müğənnilər ki, avtomobilləri əlcək kimi dəyişirlər.\nSatın ala bilmədikdə prokata götürürlər, yetər ki, rəqiblərin bağrı çatlasın.\nBasabas avtobuslardan başqa minik vasitəsi olmayan alicənab tamaşaçılar isə maşın ətrafındakı mübarizəni çılğınlıqla izləyir, son konturlarını süni və yaxud təbii şəkildə qarşıdurma yaratmış ulduzların ünvanına göndərir, qələbəsini görəndə səbəbsiz sevinir, uduzduğunu görüb səbəbsiz üzülür, dərd-sərini sosial şəbəkələrdə paylaşır, ağlayır, gülür və s.\nVə həmin o son konturunu sevdiyi müğənninin maşından əlini çəkib getməməsi üçün göndərən adi tamaşaçının sayəsində hansısa ulduzun kolleksiyasına daha bir avtomobil daxil olur, sponsorlar xeyli artıq qazanc əldə edirlər, reklam şirkətləri öz imkanlarını genişləndirir, mobil telefon bazarı artım əldə edir və s.\nƏslində, pafoslu yazmaq və məsələnin mahiyyətini araşdırmaq fikrindən uzağam. Çünki mahiyyət heç nəyi həll eləmir.\nMəsələnin məğzi olmayanda belə, o, təmtəraqlı və gözəl görünə bilər.\nDeməyim odur ki, realiti şoular heç də soyuq gerçəklik üzərində qərar tutmur.\nMaşının səs-küylü təqdimatı tamaşaçıya özünü çox vacib bir oyunun tərkib hissəsi kimi hiss etdirir. Hansısa müğənninin və yaxud tele-ulduzun maşın qazanıb-qazanmayacağının onun üçün nə kimi əhəmiyyəti olduğunu düşünmədən oyuna “qatılır”.\nVə aldadıldığının yalnız şou bitdikdən sonra fərqinə varır. Bəlkə də heç varmır...\nTa ki, yeni yarışmaya qədər. Yeni şouların təmtərağı tamaşaçıya məsələnin məğzini unutdurur, onu azartlı oyunun iştirakçısına çevirir.\nVə yenə həyat bir maşınlıq cəlbedici görünür...\nP.S. Bu yerdə yadıma düşdü ki, maşın kolleksiyası olan ulduzların da ilk “Maşın-şou”nun kasıb iştirakçısı kimi “Bir dəmir parçasına görə niyə insanlığımızı itirək” dediyinin şahidi olmadım...\n5721 dəfə oxunub\nMaral Tahirqızı səviyyəsində adamlar\nMüğənniləri saxta ər axtarmağa vadar edənlər\nMüəllimin xadiməni zorladığı məktəb\nKişilərin işlətdiyi bu sözləri qadınlar bilmir\nQohumla evlənib bədbəxt olanlar\nXınayaxdıda saçyolduya çıxan qaynanayla gəlin\n“Sovetski”də yaşayan ikiarvadlı kişilər\nNovruza nifrət edən müəllimimiz


Kukla teatrında “Yeddi nar çubuğu”nun premyerası\n2020-ci ildə də yeni tamaşalarla teatrsevərləri sevindirməyə hazırlaşan Abdulla Şaiq adına Azərbaycan Dövlət Kukla Teatrı ilin ilk premyerasını təqdim etdi. Yanvarın 12-də yaradıcı heyətin uzun müddətdir üzərində çalışdığı “Yeddi nar çubuğu” tamaşası teatrsevərlərin ixtiyarına verildi.\nAzərbaycan Dövlət Kukla Teatrı, “İTALDİZAİN” şirkəti və Fransanın Bakıdakı “Cartier zinət evi”nin dəstəyi ilə ərsəyə gələn nağıl-tamaşanın premyerasında mədəniyyət və incəsənət xadimləri, teatrsevərlər və mətbuat nümayəndələri iştirak edirdilər.\nAzərbaycan xalq nağılının motivləri əsasında hazırlanan tamaşanın səhnələşdirmə və mahnı mətnlərinin müəllifi publisist Zülfüqar Rüfətoğludur. Müəllifin konflikt yaratması, məramı qüvvətləndirən hadisələr keçidini qurması və ən əsası, vahid məqsədə - tamaşaçını nağılın mahiyyətindəki birliyə, bərabərliyə səsləyən ideyasını ustalıqla obrazlar və mizanlar üzrə bölüşdürməsi tamaşanın ümumi tempini yüksək saxlayır.\nTeatrın baş rejissoru, Əməkdar artist Qurban Məsimovun quruluş verdiyi tamaşa klassik nağıl üslubuna yeni baxış kimi də xarakterizə oluna bilər. Rejissor məişət nağılının ideyasından irəli gələn ibrətamiz hadisələr fonunda tamaşaçılara fərqli kukla texnikalarının köməyi ilə bitkin bir təsvir təqdim edə bilib. “Yeddi nar çubuğu”nda kölgə teatrı elementlərindən də istifadə edilməklə nağılın rəngarəng səhnə həlli ərsəyə gətirilib.\nQuruluşçu rəssamı Rəvanə Yaqubova olan tamaşada sehrli nağıl təsviri saxlanılmaqla bərabər, çağdaş zamanın texnoloji vasitələrinin də fonunda klassik, bir növ, nostalgiya yaradan səhnə həllinə nail olunub. Quruluşçu rəssamın çoxfunksiyalılıq verdiyi səhnə detalları, eləcə də işıq effektləri, əlavə konstruksiyaların tətbiqi ilə səhnə içində səhnə yaratması baxımlı idi. Hər biri bütünlükdə rəssam işi olan 3 səhnə geyimi, eləcə də istər canlı plan (Nağılçı), həmçinin 10-dan artıq kukla və köməkçi obraza verilmiş tərtibat rəssamın incə zövqünə və nağıl elementlərinə diqqətinin bariz nümunəsidir.\nMahnı və rəqslərlə zəngin tamaşanın bəstəkarı Əməkdar artist Vüqar Camalzadədir. Bəstəkar əsas etibarilə yurd, torpaq təəssübü, çağırış ruhlu musiqilərlə tamaşanın yüksək tempini və ümumi fabulasını qorumağa çalışıb, səhnə əsərinin çoxçalarlı musiqi həllini yaradıb.\nMaraqla izlənilən tamaşada obrazları teatrın aparıcı aktyorları – əməkdar artistlər Rəhman Rəhmanov, Cəmilə Allahverdiyeva, aktyorlar Rəhim Rəhimov, Ramiz Qəmbərov, Yasin Abbasov, Araz Həsənli, Samirə Nəcəfova və Aygül Ağayeva canlandırırlar.


Ana səhifə » Sosial » Ermənistan ordusunun Mingəçevir şəhərinə vurduğu ziyanın qiymətləndirilməsi işləri yekunlaşmaq üzrədir\nErmənistan ordusunun Mingəçevir şəhərinə vurduğu ziyanın qiymətləndirilməsi işləri yekunlaşmaq üzrədir\nAZƏRTAC-ın bölgəyə ezam olunmuş müxbiri xəbər verir ki, işçi qrupu Mingəçevir şəhərində də qiymətləndirmə işlərinə başlayıb.\nMaliyyə nazirinin müşaviri, Mingəçevir şəhəri üzrə işçi qrupun rəhbəri Rafiq Hüseynov AZƏRTAC-a bildirib ki, indiyədək 34 akt tərtib edilib. Bir ev və bir yarımçıq tikili tamamilə yararsız hala düşüb.\n“Hazırda işlərimiz yekunlaşmaq üzrədir. Dəymiş ziyanın aradan qaldırılması üçün tələb olunan maliyyə vəsaitinin həcminə dair təkliflər dekabrın 10-dək dövlət komissiyasına təqdim ediləcək”, - deyə R.Hüseynov əlavə edib.


Qara Yusif kimdir?\nQaraqoyunlu və Ağqoyunlu adlanan oğuz mənşəli tayfa birləşmələri XIII əsrdən etibarən Anadoluda yanmköçəri həyat sürürdülər. Qaraqoyunluların mərkəzi vilayəti Van gölünün şimalındakı Ərciş, Ağqoyunluların cəmləşdiyi bölgə isə Diyarbəkir idi. Hər iki tayfa birləşməsi "türkman" adlanan eyni etnik qrupa mənsub olub, ünsiyyət vasitələri Azərbaycan dilinin cənub ləhcəsi idi. Bu tayfa adlarının totem sayılan qoyunların rəngi ilə əlaqədar olduğu ehtimal edilir. Həmin tayfalara məxsus olan qoç heykəlləri şəklində məzar daşlarının zəmanəmizədək çatdığı məlumdur. Qaraqoyunluları və Ağqoyunluları təşkil edən tayfa və boyların bu əraziyə Orta Asiyadan gəlməsini Səlcuqların Yaxın Şərqə köçməsi ilə bağlayırlar. Lakin onların Azərbaycana və Qərbi İrana köçməsini daha erkən dövrə (VIII-IX əsrlər) aid etməyə müəyyən əsasımız vardır. Ehtimal etmək olar ki, həmin etnik qruplar monqol işğalı dövründə Azərbaycan və İrandan qərbə doğru hərəkət etməyə məcbur olmuş, Kiçik Asiya, İraq və Suriyada məskunlaşmışdılar. Qaraqoyunluları təşkil edən əsas tayfalar bunlardır: Baharlı, Sədli, Qaramanlı, Alpout, Duharlı, Cagirli, Hacili, Ağacəri. Bu tayfalar arasında Baharlı və Sədli oymaqlarının siyasi rolu müstəsna olmuşdur. Sədli oymağının qədim vətəni Naxçıvan və Sürməli idi. Qaraqoyunlular XIV əsrin sonlarında Şərqi Anadoluda bəylik yaratmış və onun əsasını qoyan şəxs Bayram Xoca olmuşdur. Baharlı oymağının rəisi olmuş Bayram Xoca Cəlairi Sultan Üveysin Təbriz sarayında nüfuzlu əmirlərdən biri idi. Onun oğlu Qara Məhəmməd qızını Sultan Əhmədə verərək sülalə əlaqələrini möhkəmlətmişdi. Qaraqoyunluların Azərbaycanda hakimiyyətinin möhkəmlənməsində Cəlairi əmirlərinin böyük rolu olmuşdur. Teymurun ölümündən sonra Miranşah və onun böyük oğlu Əbubəkr zahirən Ömərin hakimiyyətini qəbul etdilər. Lakin Ömər hakimiyyətinə qəsd olacağını düşündüyü üçün Sultaniyyəyə onun yanına gəlmiş Əbubəkri həbs etdirdi. Qala keşikçiləri ilə dil tapıb həbsdən azad olan Əbubəkr atası Miranşahla Xorasanda qoşun topladı. Şirvanşah I İbrahimə qarşı yürüş etmiş Ömər şəhərdə olmadığı üçün Əbubəkr Sultaniyyəni ələ keçirdi və maneəsiz Təbrizə daxil oldu. Cənubi Azərbaycan Əbubəkr və Ömərin arasında gedən qanlı toqquşmalar meydanına çevrilmişdi. Təbriz əldən-ələ keçir və şəhərin sakinləri qətl və qarətlərə məruz qalırdı. Lakin təbrizlilər işğalçılara qarşı mübarizədə böyük hünər və mətinlik göstərərək onları şəhərdən çıxmağa məcbur etdilər. Mənbələrdə Təbrizin müdafiəsinin təşkilində Qazi Qiyasəddin, Əbdül Möhsün Qəzvini, Şeyx Əxi Qəssab və Qazi İmadəddinin qeyrət və bacarığı xüsusi qeyd olunur.\nQaraqoyunlu tayfa ittifaqının başçısı Qara Yusif ilə Əbubəkr ilk dəfə 1406-cı il oktyabrın 14-də Naxçıvanın qərbində, Araz çayının sahilində toqquşdular. Qaraqoyunluların həmləsinə davam gətirməyən Teymurilər qaçmağa üz qoydular. Qara Yusif döyüş meydanından Naxçıvana gəldi. O, burada ikən Təbrizin adlı-sanlı rəislərindən olan Xacə Seyid Məhəmməd Keçəçi Qara Yusifin hüzuruna gəldi, şəhərin Əbubəkr tərəfindən qarət olunduğunu söylədi və onu Təbrizə gəlməyə təşviq etdi. Qara Yusif isə müvəqqəti olaraq şəhəri mühafizə etmək üçün darğa göndərdi və Sultaniyyəyə yürüş etdi. Əbubəkr şəhəri tərk etdi və Reyə qaçdı. Sultaniyyəyə girmiş Qaraqoyunlular şəhəri qarət etdilər, sonra isə əhalini Təbriz, Marağa və Ərdəbilə köçürdülər. Xorasan hakimi olan qardaşı Şahruxdan yardım alan Əbubəkr Azərbaycanı ələ keçirmək üçün yeni təşəbbüs etdi. Bundan xəbər tutan Qara Yusif Təbriz ətrafında yerləşən Şənbi-Qazana gəldi. 1408-ci il aprelin 21-də Təbrizin cənubundakı Sərdrud adlı yerdə 20 minlik Qaraqoyunlu qoşunu Teymuriləri darmadağın etdi. Miranşah öldürüldü, Əbubəkr isə qaçmağa müvəffəq oldu.\nQara Yusifin Əbubəkr üzərində ikinci qələbəsinin mühüm tarixi əhəmiyyəti vardır. Bundan sonra Azərbaycanda Teymurilərin ağalığına son qoyuldu, Teymurilər imperiyasının böyük bir hissəsi metropoliyadan ayrılmış və bu ərazidə Azərbaycan Qaraqoyunlu dövləti (1410-1467) yaranmışdı. Bu qələbədən sonra, 1409-cu il payızın başlanğıcında Qara Yusif Təbrizə daxil olmuş, Şəki hakimi Seyid Əhmədə qarşı qoşun göndərmişdi. Lakin Qaraqoyunlu sərkərdələri döyüşə yaxşı hazırlaşmış Şəki hakiminin hərbi qüvvələrinə hücuma cəsarət etməmiş və Şirvanın bəzi yerlərini qarətlə kifayətlənərək geri qayıtmışlar. Qara Yusif öz siyasi məqsəd və fəaliyyətini Cənubi Azərbaycanla məhdudlaşdırmırdı. O, lap əvvəldən Azərbaycanın şimal hissəsini də özünə tabe etmək istəyirdi. Şəki və Şirvana göndərilmiş Qaraqoyunlu qoşun dəstələrinin fəaliyyəti buna sübutdur.\nCəlairilərin məğlub edilməsi\n1410-cu ildə Qara Yusif Təbriz yaxınlığında keçmiş müttəfiqi Sultan Əhmədi məğlub edərək Cəlairi dövlətinə son qoydu və mərkəzi Təbriz şəhəri olan Azərbaycan Qaraqoyunlu dövlətini yaratdı. Cəlairi Sultan Əhmədi məğlub etmiş Qara Yusif ona hakimiyyətin yeni sülaləyə keçməsini qanuniləşdirən sənədlərə qol çəkdirdi, Sultan Əhməd Qara Yusifin oğlu Pirbudağı öncədən oğulluğa götürmüşdü. Bu məsələni Sultan Əhmədə xatırladan Qara Yusif Azərbaycanın Pirbudağa verilməsi haqqında yarlıq yazdırdı. 1411-ci ildə Qara Yusif Təbrizdə Azərbaycan əyanları və Qaraqoyunlu əmirlərinin məclisində Pirbudağı "sultan" elan etdi, lakin dövlət işlərini bütövlükdə öz əlində saxladı. Bu dövlətin tərkibinə Qarabağ, Cənubi Azərbaycan, Şərqi Anadolunun bir hissəsi, Ərəb İraqı və Əcəm İraqı daxil oldu.\nQarabağın Qaramanlı tayfaları Qaraqoyunlu tayfa ittifaqına daxil olaraq bu dövlətin siyasi tarixində əhəmiyyətli rol oynadılar.\nŞirvanşahların məğlub edilməsi\n1412-ci ilin dekabrında Qara Yusifin Şirvanşah I İbrahim, Şəki hakimi Seydi Əhməd və gürcü çarı Konstantinin birləşmiş qüvvələrinə qarşı döyüşdə Yar Əhmədin rəhbərliyi altında "Qaraman əsgərləri" yaxından iştirak etmişdi. Kür çayının sahilində baş verən bu döyüşdə Qara Yusif Qarabağ dəstələrinin yardımı ilə qələbə qazandı.\nQaraqoyunlu dövlətinin ən güclü düşməni Xorasanda qərar tutmuş Teymuri hökmdarı Şahrux idi. 1419-cu ildə Qara Yusif böyük ticarət əhəmiyyəti olan Sultaniyyə və Qəzvini tutdu. Qaraqoyunluların şərqə irəliləməsi Şahruxu qəti tədbirlərə əl atmağa sövq etdi. O, 1420-ci ilin yayında 200 minlik qoşunla Azərbaycana tərəf hərəkət etdi. Lakin Qara Yusif də geniş hərbi hazırlıq görmüşdü: atlı qoşunla yanaşı burada ilk dəfə olaraq piyada döyüşçülər (Təbriz vilayətinin oturaq əhalisi, kəndlilər) ordu sıralarına cəlb edilmişdilər. Şahruxun Təbrizə göndərdiyi elçisinin Qara Yusif tərəfindən həbs edilməsi, Qara Yusifin döyüş məqsədilə paytaxtdan çıxması xəbəri Şahruxun ordusunda böyük həyəcan və təlaş doğurmuşdu. Şahrux qüdrətli sərkərdə kimi geniş şöhrət tapmış Qara Yusifdən ehtiyat edirdi. Qara Yusif yaxşı silahlanmış güclü qoşunu üçün baxış təşkil etmişdi. Teymuri tarixçiləri bu ordunun "günəşin zərrələri və buludun damlaları qədər saysız-hesabsız" olduğunu göstərirlər. Lakin əslində Qara Yusifin qoşununun sayı 50 mindən çox deyildi. Təbrizdən düşmən qarşısına çıxmış Qara Yusif yolda ikən ağır xəstələndi və qəflətən vəfat etdi.\nQara Yusifın ölümü Qaraqoyunlu ordugahında böyük qarışıqlığa və hərc-mərcliyə səbəb oldu. Şahzadələrdən heç biri burada deyildi; Şahməhəmməd Bağdadda, İsgəndər Kərkükdə, İspənd Adilcəvazda, Cahan şah Sultaniyyədə, Əbu Səid isə Ərzincanda idi. Yaxınlaşan Teymuri qoşunundan vahiməyə düşmüş Qaraqoyunlu əmirləri ordugahdan qaçdılar. Bir dəstə adam Qaraqoyunlu padşahının cəsədi olan otağa girdi, buranı qarət etdi, cəsədin əynindən paltarını çıxardı, hətta onun qulaqlarındakı qızıl sırğaları da bıçaqla kəsib götürdü. Yalnız iki gündən sonra Qara Yusifin cəsədi Təbriz əyanları (Seyid Məhəmməd Keçəçi və başqaları) tərəfindən götürüldü, Təbrizə, buradan da Ərcişə - ata-babasının məzarları yanına gətirildi və dəfn edildi.\n1420-ci ildə Qara Yusifin ölümü Teymuri Sultan Şahruxun Azərbaycanı işğal etməsinə şərait yaratdı. Aran Qarabağında qışlayan Sultan Şahruxun hüzuruna gəlmiş qonşu hakimlər arasında Qarabağ hakimi Yar Əhməd Qaramanla yanaşı qardaşı Şirzad da olmuşdu. 1421-ci ilin aprelində Sultan Şahruxun Qarabağı tərk etməsi ilə teymurilərə qarşı Gəncə və Bərdədə Yar Əhməd Qaramanlının üsyanı başladı. Teymuri tarixçisi Fəsih Xəvafi yazır ki, bu zaman Qaraköpəktəpədə (hazırda Füzuli şəhərinin şimal-şərqində yerləşir) olan Sultan Şahrux oğlu Baysunqur Bahaduru Yar Əhmədə qarşı göndərdi.\nTrabzon imperatoru III Manuelin qızı ilə evlənmişdi.


Öz əllərinizi qazlar və ördəklər üçün bir hovuz etmək necə | Magazine Yellow Bread\nTəsərrüfatda qazlar və ördəkləri olan bir çox insanlar evin və ya bağın yaxınlığında kiçik gölməçənin olmaması problemi ilə qarşılaşdılar.\nQazlar və ördəklər su qaynağıdır, lakin gölməçə olmadan yaşayırlar.\nBelə bir təbii kiçik gölün olması quşların ümumi vəziyyətinə çox müsbət təsir göstərə bilər.\nHəm də gün boyu üzən qazlar və ördəklər daha az olacaq və onlar üçün yemək saxlayacaqlar.\nBu havuzun özünüzü necə qurmaq olar? Çox sadədir. Bundan əlavə, bu prosedur çox böyük maliyyə xərclərini tələb etmir.\nBütün zəruri hesablamalar aşağıda təsvir edilmişdir.\nQazların və ördəklərin suya daimi çıxışı varsa, bu onların inkişafında böyük rol oynayacaqdır.\nAçıq su quşların süründürülməsində (məsələn, puflar) yaşaya biləcək müxtəlif parazitlərə qarşı əla önləyici tədbirdir. Qış kənarında olduqda, quşlar hovuzda üzməklə bədənlərini sərinləşdirə bilərlər.\nƏgər hələ də bağçanın ərazisində belə bir anbar yaratmaq istəmirsinizsə və yaxınlığında kiçik bir göl varsa, xüsusilə də serbest ərazidə olsalar, o zaman suda üzmək üçün quşları ala bilərsiniz.\nXüsusilə yaz aylarında suyun çox tez buxarlanmaması üçün kölgədə su anbarı üçün yer seçmək məsləhətdir. Həm də ağacların yarpaqları oraya düşməyəcəkdir, çünki müxtəlif parazitlər onlarda inkişaf edə bilər.\nMaterialdan gəldikdə, onların ən sadə adi polietilen filmidir. Hər halda, böyük, dərin bir çuxur qazmaq lazımdır. Bu, "daha yaxşıdır" prinsipidir.\nBu çuxurun alt hissəsi polietilenə göndərilməlidir., tərəfləri filmi düzəldin və bu cür tanka su tökün. Siz həmçinin bir çuxur qazmaq lazımdır şəklində, xüsusi bir plastik kalıp əldə edə bilərsiniz. Amma bu hallarda olacaq drenaj problemi.\nQuşlar daim suyun üzərinə düşəcək, gölün ağır çirkliliyinə səbəb olacaqdır. Su da çox xoşagəlməz bir qoxu yaratmaqla çürüyə bilər. Suyun dəyişdirilməsi üçün çuxurdan və ya anbardan çıxarmaq üçün bir çox enerji sərf etmək lazımdır.\nAmma ən optimal və eyni zamanda səs variantları var. Belə plana əsasən bir hovuz yaratmaq üçün, həmçinin, düz bir dibə ilə, bir dəlik qazmaq lazımdır.\nBundan sonra, alt perimetri boyunca daşlar qoymaq lazımdır, bununla da siz də möhkəmləndirilməlidir.\nDaşlar çox kiçik olmamalıdır, hər biri ölçüsü 6 - 7 sm diametrə çatmalıdır. Möhkəmləndirilmə olaraq, qazma çuxurunun ölçüsünə kəsilmək üçün lazım olan köhnə ızgaraları istifadə edə bilərsiniz.\nGələcək gölmə yaxın gələcəkdə drenaj üçün, bir drenaj deliğini qazmaq və ya mövcud bir istifadə etmək lazımdır. Dibində köhnə suyun boşalma boşluğuna boşaldılması ilə baş verəcək bir boru qurmaq lazımdır.\nŞuşu açmaqla suyu istənilən vaxt dəyişə bilərsiniz. Ancaq bir drenaj qurmaq arzusu hələ olmadığı təqdirdə, suyun hər zaman bir nasos köməyi ilə dəyişdirilə bilər. Bundan sonra beton prosesi gəlir.\nQazların ən yaxşı cinsləri haqqında oxumaq da maraqlıdır.\nBirincisi, betonun dibini doldurması və zəminin qurudulmasından sonra - və divarları doldurmaq lazımdır. Suyun zərərli təsirlərindən mümkün qədər qorumaq üçün gələcək rezervuarın bütün səthlərini astarla əhatə etmək məsləhətdir.\nMaterialların keyfiyyəti çox pis olmamalıdır, çünki qış çatlarında baş verən şiddətli donlardan sonra beton parçalana bilər və bu bütün strukturun məhvinə səbəb ola bilər. İstəsəniz, edə bilərsiniz alt və divarları materialla əhatə edir daha estetik görünüş üçün.\nBütün materiallar kifayət qədər quru olduqda, gölməçəyə su dökmək və orada quşları idarə edə bilərsiniz. Bu kiçik gölün yaxınlığında müxtəlif quşlar, quşların yuyacağı və istehlak edəcəyi yeşilliklər əkmək olar.\nBu göldən su sizin bağçanız üçün gübrə kimi istifadə edilə bilər. Gölün içindəki maye çirkləndirildikdən sonra dəyişdirilməlidir, lakin suda bakteriyaların inkişafı üçün əlverişli mühit yaradılacağından, bu prosesi çox vaxt gecikdirməyin.\nQuşlar üzmək olar ki, onun kiçik gölü, qazlar və ördəklərin fecundity yaxşı təsir edəcək.\nGənc heyvanlar daha sürətli və daha uyğundur.\nİndi müəyyən olundu ki, öz əlləri ilə quşlar üçün gölməçə etmək ilk baxışdan göründüyü kimi çətin deyil.\nYadınızdadırmı ki, belə tankın su ilə olması canlı canlıların yalnız faydasına olacaqdır.\nSəylərinizə uğurlar arzulayıram.\nBrüssel dallarının çeşidlərinin təsviri və fotoşəkilləri: Rosella, Hercules, Sapphire, Casio və s.\nBenzinli trimmer vermək, hansı birini seçmək daha yaxşıdır\nKaraçay at cinsinin ümumi xüsusiyyətləri və xüsusiyyətləri\nIndokury: çılpaq boyun ilə breeding toyuq xarakterik və əsasları